Kebajikan Rakyat Keutamaan Negara – Pemangku Raja Perlis

Untuk mendapatkan maklumat terkini, ikuti kami melalui Telegram

Mata Ayer – Pemangku Raja Perlis, DYMM Tuanku Syed Faizuddin Putra Jamalullail bertitah rakyat hendaklah sentiasa dilindungi dan dijaga kebajikan walau dalam apa-apa jua keadaan. Kebajikan rakyat negeri Perlis adalah satu keutamaan.

Dalam memastikan keselesaan dan kebajikan rakyat negeri ini sentiasa berada pada tahap terbaik, adalah diharapkan supaya setiap perancangan program dan projek pembangunan mengambil kira manfaat yang akan diterima rakyat.

Sebagai contoh, fasiliti awam, kawasan rekreasi dan riadah harus diperbanyakkan, manakala dari aspek penyediaan infrastruktur, agensi yang berkenaan perlu memastikan penyediaan infrastruktur utama seperti jalan raya, bekalan air, elektrik dan jaringan komunikasi sentiasa berada pada tahap yang memuaskan.

Demikianlah titah baginda selepas berkenan berangkat menyampaikan sumbangan agihan zakat Majlis Agama Islam dan Adat Istiadat Melayu Perlis (MAIPs) kepada sebanyak 140 orang asnaf terpilih dalam satu program yang diadakan di Masjid Al-Rashid, Kubang Perun, Mata Ayer, baru-baru ini.

Sumbangan tersebut diberikan kepada 70 penerima dalam kalangan anak kariah Kubang Perun dan 70 penerima lagi dari kariah Panggas. Masing-masing menerima RM700 setiap seorang daripada Tuanku Syed Faizuddin Putra yang juga merangkapf Yang DiPertua MAIPs.

Keberangkatan baginda turut diiringi oleh Ketua Pegawai Eksekutif MAIPs, Haji Mohd Nazim Mohd Noor.


Siddiq Fadzil: Agamawan dan Demokrat yang Menjulang Demokrasi Rakyat

Majlis Perasmian Seminar Fikrah Siddiq Fadzil telah disempurnakan oleh Perdana Menteri Malaysia ke-10, YAB Dato’ Seri Anwar Ibrahim di Balai Budaya Tun Syed Nasir, Dewan Bahasa dan Pustaka (DBP) pada 30 Mei 2023.

Yang berikut merupakan inti pati ucapan Perdana Menteri Malaysia ke-10, YAB Dato’ Seri Anwar Ibrahim semasa majlis perasmian seminar tersebut.

Assalamualaikum WBT, salam perpaduan dan salam Malaysia MADANI.

1. Terlebih dahulu marilah kita merakamkan kesyukuran kepada Allah SWT atas limpah kurnia-Nya kerana kita dapat bersama-sama pada pagi yang penuh dengan keberkatan ini. Setinggi-tinggi tahniah dan penghargaan kepada DBP, Persatuan Wadah Pencerdasan Umat Malaysia (WADAH) dan Universiti Selangor (UNISEL), serta pihak yang terlibat secara langsung dan tidak langsung dalam usaha pembinaan negara bangsa yang progresif dalam kerangka Malaysia MADANI.

2. Alhamdulillah, kerjasama DBP, WADAH dan UNISEL menerusi seminar ini dapat memberikan manfaat dan peluang untuk mengimbau semula, mendalami fikrah sahabat kami, pemikir dan murabbi ummah Siddiq Fadzil. Apabila mengingati tokoh silam, saya terfikir kembali kata-kata yang diungkapkan oleh Roger Garaudy, pemikir dan ahli falsafah Perancis yang menyatakan bahawa jika benar kita ikhlas dan faham tentang tokoh penting, hal ini bukan untuk sekadar menyatakan keprihatinan, malah menggali khazanah dan mewacanakan, serta menggilap idealisme yang dibawa oleh tokoh atau susuk tersebut.

3. Selain itu, wacana seperti ini harus diperluaskan. Saya tidak bias kerana kebetulan Siddiq Fadzil itu sahabat karib, tetapi kerana pemikiran beliau itu sangat relevan dengan keperluan kita dalam usaha mengangkat masyarakat MADANI yang kuat berakar terhadap budaya Melayu, selain petah dalam bicara bahasanya, mendalami Islam dan terbuka luas mindanya. Beliau tidak terperangkap dengan pemikiran sempit atau jumud terhadap kefahaman agama dan seorang demokrat yang memahami erti demokrasi rakyat, bukan demokrasi sistem institusi sepertimana yang lazim kita faham sekarang bahawa demokrasi itu hanya bererti sekiranya berlaku kesedaran dalam kalangan rakyat. Oleh sebab itu, tokoh politik, parti politik atas nama apa-apa pun dalam mendukung fahaman mereka sama ada dengan wang atau ideologi sempit, tidak dilaksanakan dengan kefahaman yang lebih meluas.

4. A. Samad Said dalam Berita Harian mengupas satu-satunya medium pada ketika itu yang turut memberikan ruang kepada kami mengupas dengan kritis bagi mendukung hasrat kalangan muda, membuka minda rakyat dan mengaitkan kekuatan Islam dalam konteks Melayu bagi pembinaan negara bangsa. Sepertimana yang kita mengetahui Tafsir Maudhu’i, Islam dan Melayu dan beberapa kupasan serta karya tesis kedoktoran yang diterbitkan oleh beliau. Siddiq itu terlalu “keras” dalam fahamannya dengan mengakar kepada tradisi rantau Melayu walaupun tidak berganjak sedikit pun tentang Islam dan perkara ini juga harus difahami oleh generasi sekarang kerana apabila kita membina Angkatan Belia Islam Malaysia (ABIM), dia tidak mengganjur satu sikap walak dengan mendukung pemikiran satu orang atau satu kelompok tetapi tentang al-Quran dengan tafsir yang pelbagai supaya fahaman kita lebih mendalam, seperti kitab tradisional, tafsir ala tasawuf, tafsir moden, yang kuat bahasa Arabnya, kuat bahasa Inggerisnya, maka dalam usrah awal yang dipimpin oleh Sheikh Razali Nawawi dan Ustaz Fadzil Noor tentu terikat dengan tafsir, tetapi dibawa juga al-Qurthubi, Sayyid Abul A’la Maududi, Sayyid Qutb untuk diberi satu perimbangan kefahaman yang lebih meluas dan mendalam. Yang penting adalah memahami agama dan tradisi ilmu yang mantap, mendalam, tidak memahami Islam melainkan hal yang sudah tetap seperti solat, puasa dan lain-lain.

5. Kemudiannya, buku-buku dihebahkan dan sebab itulah saya ingin memanfaatkan waktu ini dengan menyatakan bahawa untuk berkecimpung dalam gerakan dan Sura mendukung sepenuhnya semangat islah dan perubahan serta mengangkat martabat negara bangsa MADANI yang mesti berteraskan ilmu dan keyakinan yang mendalam. Oleh itu, dalam memahami Islam itu sendiri, kita bawa kupasan daripada pandangan tokoh gerakan Islam, termasuklah Hasan Al-Banna kepada pemikir semasa, Abd al-Rahman al-Kawakibi dan kupasan-kupasan dalam beberapa karya Sayyid Sabiq, Muhammad al-Ghazali dan kemudian karya Yusuf al-Qaradawi. Kita juga mengambil kira pandangan tokoh di rantau ini, iaitu Muhamad lqbal, terutamanya magnum opus beliau, iaitu The Reconstruction of Religious Thought in Islam yang menggagas pembaharuan berdasarkan kefahaman mendalam dan keperluan untuk menolak taklik, walaupun bukan kesemuanya kerana tidak berakar pada sunah, al-Quran atau menganjurkan ijtihad dengan beberapa prinsip yang ketat.

6. Selain itu, bahasa juga perlu dijadikan sebagai “alat” perpaduan kepada masyarakat yang berbilang kaum. Hal ini disebabkan sesuatu bangsa yang berjaya perlu ada “pengikat” yang kukuh dan bahasa itulah merupakan tali ikatan tersebut. Yakinlah bahawa “Bahasa Jiwa Bangsa” merupakan teras untuk rakyat terus hidup bersatu padu dan maju mengikut acuan sendiri.

7. Di Indonesia, tentunya Haji Abdul Malik Karim Amrullah atau lebih dikenal sebagai Hamka, dan termasuklah Tafsir Al-Azhar, satu-satunya tafsir gagah dalam korpus bahasa Melayu dan pemikir seperti Mohammad Natsir dan di Tanah Melayu terdapat pejuang kebangsaan awal, termasuklah kupasan Raja Ali Haji Raja Haji Ahmad, Tan Sri Zainal Abidin Ahmad (Pendeta Za’ba) dan kemudiannya dari sudut ekonomi kemiskinan seperti Ungku Aziz. Dari segi pemikiran Melayu dan Islam, Syed Muhammad Naquib al-Attas merupakan tokoh pemikirnya. Daripada pemikir yang lebih kritis tentang doktrin matematik Melayu pada ketika itu yang membantah pemikiran usang dan revolusi mental yang menganggap sentimen Melayu itu agak ketinggalan dan perubahan pula hanya dalam kalangan rakyat. Hal ini tidak menyinggung bahawa beberapa kerosakan besar dalam negara terjadi akibat pemikiran jumud dan keterlaluan, keangkuhan kuasa, kegelojohan dan rasuah dalam kepimpinan. Maka itu, Syed Hussein Alatas dalam The Intellectual and Developing Countries mengupas dan mengasak pemikiran sedemikian, termasuklah Malay Dilemma oleh Tun Dr. Mahathir Mohamad, iaitu satu karya yang dianggap besar oleh sebahagian orang Melayu, tetapi tidak dapat dipertahankan dari sudut keilmuannya, dari gugusan pembaharuan kerana fikiran itu masih terperangkap dengan kerangka pemikiran penjajah. Kita sememangnya antipenjajah, tetapi secara tidak sedar, kita terbawa-bawa dengan pemikiran penjajah. Sebagai contoh, pandangan tentang mitos peribumi malas yang didukung oleh revolusi mental dan juga Malay Dilemma, iaitu mitos yang pernah disanggah sebelum itu oleh Jose Rizal.

8. Sekiranya diteliti semula karya Siddiq tersebut, hal ini sangat bersesuaian untuk dikaji, malah relevan pada masa ini. Oleh sebab itulah dalam acara pesta buku, saya tegaskan dengan menggesa golongan cendekiawan agar mengikut jejak seperti Siddiq Fadzil, seorang cendekiawan yang tidak hanya terperangkap dalam gedung universiti, malah muncul sebagai intelektual awam. Edward Said dalam The Legacy of a Public Intellectual pernah mengungkap masalah rakyat dan cuba mengangkat tahap kefahaman masyarakat secara umum, dan dalam konteks inilah kita harus perbanyakkan karya seperti ini.

9. Saya ada berbincang dengan saudari Fadhlina Sidek, benar apa-apa keutamaan sekarang ialah teknologi digital, yakni ilmu mengenai kecerdasan buatan (AI) dan beberapa buah kerangka pemikiran ke arah sains dan matematik yang juga lemah dalam kalangan masyarakat, terutamanya anak Melayu sekarang. Akan tetapi, kita sebagai manusia, kita bicara soal karamah insaniah, maka manusiawi itu tidak mampu dibentuk dengan hanya kerangka teknologi, sains dan digital kerana dibentuk dengan bahasa dan budaya. Walaupun ada pandangan yang serong menganggap bahawa seni, sastera dan budaya itu tidak relevan, kita tidak boleh menerima fahaman cetek sedemikian kerana apa-apa yang kita fikirkan itu mengangkat martabat bangsa, tentunya melibatkan masalah ekonomi yang masih fundamental.

10. Kita sedang berbicara soal karamah insaniah yang tentunya terletak pada tekad dan keyakinan pada nilai, akhlak, budaya dan seni. Sebagai contoh, berlakunya pengucapan hati nurani dalam bahasa yang indah, mungkin menerusi puisi. Oleh sebab itulah apabila saya berada di lapangan bersama-sama anak muda dan pelajar universiti, saya rasa bimbang akan minat dan kecenderungan mereka tidak ke arah ini.

11. Saya ingin membicarakan karya A. Samad Said, seperti Bumi Hijau, iaitu kemiskinan yang disebut papa kedana, soal rasa lara, soal perjuangan, soal gerakan kebangsaan awalnya, soal penindasan, soal hilangnya rasa demokrasi, yakni semuanya itu diceritakan, digubah, diucapkan dengan bahasa terindah. Maka itu, jika generasi baharu kini tidak merasai “kelazatannya” seperti yang disebut oleh Sayyidina Ali ibn Abi Talib, iaitu lazatnya kerana keindahan bahasa dan ilmunya tentang maghrifah. Maka itu, kita akan berasa kerugian. Jelaslah bahawa wacana sebegini sangat penting kerana buku-buku yang dihasilkan, termasuklah daripada Dewan Bahasa dan Pustaka (DBP) perlu diwacanakan di sekolah dan di pusat pengajian tinggi.

12. Pada hemat saya, semangat dan budaya ilmu harus terus kita terapkan dalam masyarakat kita. Saya dan Siddiq Fadzil sememangnya peminat pemikir Algeria, almarhum Malik bin Nabi. Beliau menulis dalam bahasa Perancis dan diterjemahkan ke dalam bahasa Arab. Berikutan itu, saya memohon Siddiq Fadzil untuk menterjemahkannya dan saya cuba hadam dan ulas. Dia selalu “sindir” saya dengan mengatakan pengulas lebih baik daripada penterjemah asalnya.

13. Beberapa kupasan dalam bahasa Inggeris, umpamanya karya awal Sayyed Hossein Nasr, pengasas badan lembaga falsafah Islam di Iran yang ditulis sejak 60-an. Kesederhanaan Islam itu berada di puncak tertinggi. Oleh itu, seperti yang diolah oleh Siddiq Fadzil itu menyatakan bahawa kita perlu membawa perubahan ini kerana keyakinan itu bukan bikinan, bukan kerana kelompok atau kaum atau politik akan tetapi, keyakinan itu adalah tentang suatu cetusan ikhlas dari hati nurani yang bersih. Pencernaan inilah yang kemudiannya akan membina kekuatan.

14. Marilah kita terus berusaha dan berdoa agar rakyat Malaysia mampu mengeluarkan diri daripada kepompong dan belenggu kejumudan dan taasub melampau dalam pemikiran mereka. Kita mahu sikap menerima secara “berlapang dada” dan meraikan, serta “menikmati” perbezaan sebagai fitrah yang boleh membahagiakan kehidupan kita. Sikap ini amat penting untuk rakyat Malaysia agar terus hidup dalam keadaan bersatu padu, harmoni dan aman damai dalam kerangka Malaysia MADANI ini.

Demikianlah inti pati ucapan Perdana Menteri Malaysia ke-10, YAB Dato’ Seri Anwar Ibrahim semasa perasmian Seminar Fikrah Siddiq Fadzil.


Memacu Daya Tahan Digital

Untuk mendapatkan maklumat terkini, ikuti kami melalui Telegram

Pusat Serantau Asia Tenggara bagi Mencegah Keganasan (SEARCCT) menyambut ulang tahun ke-20 dengan mengadakan persidangan antarabangsa, iaitu SIC 2023 dengan tema “Building Digital Resilience Preventing and Countering Violent Extremism (PCVE)”. Persidangan ini diadakan pada 13 Jun hingga 15 Jun 2023 dengan pelibatan sebanyak 150 peserta dan delegasi pelbagai negara. Persidangan sepanjang dua hari setengah ini menampilkan lima orang panel perbincangan.

Dalam ucap utama Dato’ Seri Zambry Abdul Kadir, Menteri Luar Negeri yang dibacakan oleh Datuk Mohamad Alamin, Timbalan Menteri Luar Negeri, menekankan bahawa pentingnya untuk memahami faktor penggunaan platform digital oleh kumpulan ekstremisme ganas dan mekanisme yang boleh diambil untuk memeranginya.

Antara faktor ideologi ekstremisme ganas terus mencambah termasuklah penguasaan digital oleh kumpulan pengganas dan pelampau dalam menyebarkan propaganda mereka sehingga menimbulkan semangat berpuak-puak yang memecahbelahkan. Mereka juga boleh menyesuaikan diri dengan teknologi terkini dalam mencapai objektif mereka.

Selain itu, anonimiti di ruang digital memungkinkan pengguna untuk membina akaun tanpa identiti mereka diketahui. Bukan itu sahaja, retorik yang digunakan oleh kumpulan tersebut juga sering kali mengeksploitasi isu-isu semasa seperti politik, ekonomi dan ketidakadilan sosial. Retorik ini digunakan untuk memecahbelahkan, menyemai ketakutan dan mempromosikan naratif “kita lawan mereka”.
Seterusnya, kumpulan pengganas juga menggunakan medium yang pelbagai dalam penyebaran ideologi seperti permainan video, kuiz dalam talian, serta cabaran media sosial.

SEARCCT berperanan untuk melaksanakan program latihan, bina upaya, penyelidikan dan kesedaran awam dalam bidang mencegah keganasan. Semenjak penubuhannya pada tahun 2003, SEARCCT telah memperoleh pelbagai pengalaman melalui penganjuran lebih daripada 320 program. Program ini telah memanfaatkan lebih 13 500 peserta tempatan dan antarabangsa daripada pelbagai sektor termasuklah kerajaan, penguatkuasaan undang-undang, akademia, media dan organisasi masyarakat sivil.

Sebagai pra-acara kepada SIC 2023, diadakan Bengkel Serantau bertajuk “Sharing Together for Online Resilience Among Youth’ (STORY)”pada 10 hingga 12 Jun 2023. Bengkel STORY ini melibatkan belia dari rantau Asia Tenggara bagi mempromosikan pelibatan belia dalam usaha pencegahan keganasan. Daya tahan digital dapat dibina melalui penggunaan platform dalam talian secara kritis serta pengamalan etika digital yang baik dalam mewujudkan aspirasi MADANI.


Tuntut Ilmu Kecapi Kejayaan Masa Hadapan – Pemangku Raja Perlis

Pulau Pinang – Pemangku Raja Perlis, Tuanku Syed Faizuddin Putra Jamalullail dan Raja Puan Muda Perlis Tuanku Dr. Hajah Lailatul Shahreen Akashah Khalil menitahkan ucapan tahniah dan syabas kepada pelajar atas keputusan yang cemerlang dalam peperiksaan Sijil Pelajaran Malaysia (SPM), seperti yang diumumkan pada 8 Jun yang lalu.

“Segala usaha dan pengorbanan dalam menuntut ilmu nyata tidak sia-sia dengan kejayaan yang dikecapi. Pencapaian ini memberikan berita yang gembira dan semangat baharu kepada anak-anak. Diharap pencapaian ini juga menjadi pemangkin kepada rakan-rakan yang lain untuk terus bersaing bagi meningkatkan keupayaan diri demi mencapai kejayaan di masa hadapan.”

Baginda menyeru para ibu bapa, warga pendidik dan para pelajar semua agar terus istiqamah dalam usaha dan kecemerlangan yang telah dicapai.

“Namun begitu, janganlah kita lupa untuk sesekali melihat jiran-jiran mahupun rakan-rakan yang mungkin tertinggal dan terjejas akibat cabaran persekitaran pada hari ini. Semoga dengan bantuan yang diberikan, dapat membantu untuk sama-sama mencapai kejayaan di masa akan datang untuk rakyat Perlis secara keseluruhannya.”

Tuanku Pemangku Raja turut menzahirkan ucapan tahniah kepada pihak Jabatan Pendidikan Negeri, guru dan ibu bapa yang telah banyak berkorban masa, tenaga serta wang ringgit demi kejayaan anak-anak.

Titah baginda selepas berkenan berangkat menerima sembah mengadap oleh Pengarah Global bagi World Vision International serta Penasihat Strategik untuk ARM Group Solutions, Lachemi Bouguir dari Emiriah Arab Bersatu bagi membincangkan beberapa bentuk usaha sama dan kerjasama dengan Kolej Universiti Islam Perlis (KUIPs) di Pulau Pinang pada petang semalam.

Yang turut hadir ialah Mufti Perlis, Profesor Dato’ Arif Perkasa Dr. Mohd Asri Zainul Abidin; Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Haji Mohd Nazim Mohd Noor; Rektor Kolej Universiti Islam Perlis (KUIPs), Profesor. Dr. Muhamad Rozaimi Ramle; dan Pengarah Bahagian Education Malaysia, Jabatan Pendidikan Tinggi, Kementerian Pendidikan Tinggi, Datuk Haji Shushilil Azam Shuib.


Lee Choong Wei: Tokoh Sukan yang Terus Membanggakan Malaysia

Tokoh badminton negara, Datuk Wira Lee Chong Wei terus meletakkan Malaysia pada peta dunia apabila nama beliau dimasukkan dalam senarai Dewan Kemasyhuran atau “Hall of Fame” oleh Persekutuan Badminton Dunia, bersama-sama seteru utamanya, Lin Dan. Pada 3 Mei 2023, beliau telah diraikan dalam satu majlis yang diadakan di Kuala Lumpur. Dewan Kemasyhuran Persekutuan Badminton Dunia yang beribu pejabat di Kuala Lumpur, Malaysia merupakan sebuah badan yang tidak berasaskan keuntungan, tetapi mempunyai matlamat untuk menjaga, meraikan dan memberikan inspirasi kepada sukan badminton di segenap pelosok dunia. Badan ini juga bertujuan untuk memberikan penghargaan kepada para pemain dan penyumbang dalam sukan badminton.

Menjadi satu penghormatan yang tinggi kepada pemain badminton apabila namanya dimasukkan dalam senarai Dewan Kemasyhuran Persekutuan Badminton Dunia. Perkara ini boleh disifatkan sebagai kemuncak pencapaian dalam kerjaya pemain tersebut, sekali gus dianggap sebagai individu yang penting dan mengubah sejarah badminton. Nama Lee Chong Wei sudah tidak asing lagi dalam arena badminton negara mahupun dunia. Beliau pernah berada di kedudukan pertama dalam senarai pemain perseorangan lelaki dunia selama 310 minggu, iaitu bersamaan dengan enam tahun. Lee Chong Wei mencapai kedudukan sebagai pemain perseorangan lelaki nombor satu dunia pada 1 Jun 2017. Namun begitu, pada 19 Jun 2015, kedudukan beliau telah jatuh ke tangga 180, iaitu selepas beliau disahkan positif kes doping dan digantung daripada menyertai apa-apa pertandingan selama lapan bulan. Walau bagaimanapun, hal itu tidak mematahkan semangat beliau dalam arena badminton. Buktinya, dalam masa lima bulan, iaitu pada 27 Oktober 2015, beliau telah berjaya berada di kedudukan ke-10 dalam senarai pemain terbaik dunia. Tidak hanya berhenti di situ, pada 8 Jun 2017, beliau telah kembali menjadi pemain nombor satu dunia sehinggalah beliau mengumumkan persaraannya pada tahun 2019.

Sepanjang 19 tahun kerjaya Lee Chong Wei sebagai pemain badminton profesional, beliau telah berjaya memperoleh kemenangan sebanyak 705 kali. Pencapaian yang luar biasa ini menyebabkan banyak artikel atau keratan akhbar yang memfokuskan tentang pencapaian beliau dalam disiplin perseorangan lelaki, tetapi tidak memberikan perhatian terhadap peranan penting beliau dalam kejohanan badminton berpasukan seperti Piala Thomas dan Piala Sudirman. Peranan yang dipikul oleh Lee Chong Wei sebagai ketua pasukan, merangkap pemain pertama perseorangan negara, sudah tentu memberikan tekanan kepada beliau untuk memberikan mata kemenangan kepada pasukan negara. Artikel pendek ini akan melihat sumbangan dan prestasi Lee Chong Wei sebagai pemain perseorangan lelaki pertama negara dalam kejohanan badminton berpasukan dari tahun 2007 hingga tahun 2018.

Rajah 1: Penglibatan Lee Chong Wei Mewakili Pasukan Kebangsaan dalam Kejohanan Badminton Berpasukan dari Tahun 2007 hingga Tahun 2018.

Rajah 1 menunjukkan penglibatan Lee Chong Wei mewakili negara dalam kejohanan badminton berpasukan dari tahun 2007 hingga tahun 2018. Beliau kebiasannya akan diturunkan sebagai pemain pilihan pertama perseorangan lelaki sama ada semasa Piala Thomas, Piala Sudirman, Kelayakan Piala Thomas & Uber atau Kejohanan Badminton Berpasukan Asia. Gelaran sebagai pemain nombor satu dunia yang dimiliki oleh Lee Chong Wei merupakan aset yang digunakan secara maksimum oleh kontinjen Malaysia dalam kejohanan seperti ini. Secara keseluruhannya, daripada 53 perlawanan yang disertai oleh Lee Chong Wei, beliau telah memenangi 50 perlawanan tersebut. Terdapat satu perlawanan yang beliau terpaksa menarik diri akibat kecederaan sewaktu menentang Peter Hoeg Gade Christensen (Denmark), iaitu semasa kejohanan Piala Thomas dan Uber tahun 2014. Beliau telah tewas dua perlawanan kepada Lin Dan (China) semasa Pertandingan separuh akhir Piala Sudirman tahun 2019 dan Piala Thomas & Uber tahun 2010. Beliau tewas (0-2) dalam kedua-dua perlawanan tersebut. Umum mengetahui bahawa pada awal tahun 2000, iaitu pada tahun 2019 dan tahun 2010, China merupakan antara kuasa utama yang dominan dalam sukan badminton dunia. Pemain pasukan kebangsaan mereka menduduki kedudukan sepuluh terbaik dunia dalam semua disiplin badminton profesional.

Rajah tersebut juga menunjukkan bahawa Lee Chong Wei telah mewakili pasukan kebangsaan dalam satu edisi Kejohanan Badminton Berpasukan Asia (2018); dua edisi kelayakan Zon Asia Piala Thomas dan Uber (2008, dan 2012); serta masing-masing enam edisi Piala Thomas dan Uber (2018, 2016, 2014, 2012, 2010, dan 2008); dan Piala Sudirman (2017, 2015, 2013, 2011, 2009, dan 2007). Jika dilihat statistik perlawanan yang disertai oleh Lee Chong Wei, beliau tidak pernah gagal untuk menghadiahkan mata pertama bagi pasukan negara bagi kejohanan besar seperti ini. Beliau akan menamatkan perlawanan dalam purata masa 0.37353/36 minit atau kurang daripada satu jam untuk memenangi perlawanan dengan straight set (2-0), kecuali sewaktu menentang Ajay Jayaram (India) semasa Kelayakan Piala Thomas dan Uber Edisi 2012 dan sewaktu menentang Jan O Jorgensen (Denmark) semasa Piala Thomas dan Uber tahun 2014. Perlawanan ini berlanjutan sehingga ke set ketiga (penentuan), dengan Lee Chong Wei muncul sebagai pemenang bagi kedua-dua perlawanan tersebut. Perlawanan dengan Jan O Jorgensen (Denmark) merupakan perlawanan yang paling lama pernah dimainkan oleh beliau, iaitu mengambil masa selama satu jam dua minit. Manakala, perlawanan yang paling cepat pernah dimainkan oleh Lee Chong Wei ialah semasa Kelayakan Zon Asia Piala Thomas & Uber tahun 2010 menentang Ian Mendez (Filipina), iaitu dalam masa 17 minit.

Peranan beliau sebagai pemain pertama perseorangan negara sememangnya penting dalam menaikkan moral dan motivasi kem Malaysia. Kemenangan yang diberikan kepada kem badminton negara akan memberikan semangat kepada rakan sepasukan yang lain untuk turut mencapai kemenangan dalam perlawanan yang disertai oleh mereka. Sebagai ketua pasukan dan pemain senior dalam skuad kebangsaan, beliau perlu menunjukkan contoh yang boleh diikuti oleh rakan sepasukan yang lain. Selepas menggantung raket, beliau menjalani kehidupan sebagai seorang ayah kepada dua orang anak, iaitu Kingston, enam tahun dan Terence, empat tahun, serta suami kepada Datin Wong Mew Choo yang juga merupakan bekas pemain perseorangan utama wanita negara.

Baru-baru ini, Persatuan Badminton Malaysia (BAM) telah melantik Lee Chong Wei sebagai pengurus pasukan untuk mempersiapkan pemain negara menjelang kejohanan Olimpik di Perancis pada tahun 2024, melalui program “Road to Gold”. Mungkin Lee Chong Wei bukanlah satu-satunya pemain terbaik dunia, apatah lagi sebagai pemain yang sempurna (sepertimana juga penulis artikel ini), hal ini demikian kerana beliau mungkin boleh dikategorikan sebagai pemain yang “kurang bernasib baik” kerana tidak pernah menaiki podium untuk mendapat Tempat Pertama dalam Kejohanan Dunia dan Pingat Emas dalam Sukan Olimpik. Dalam kejohanan utama tersebut, Lee Chong Wei sekadar mendapat Tempat Kedua pada Kejohanan Dunia (edisi 2011, 2013, dan 2015) serta mendapat Pingat Perak dalam Sukan Olimpik (edisi 2008, 2012, dan 2016). Walau bagaimanapun, Lee Chong Wei tetap menunjukkan prestasi yang konsisten dalam kejohanan berpasukan seperti ini.

Semoga Lee Chong Wei akan terus memberikan inspirasi kepada pemain muda negara agar mengikut jejak langkah beliau dan mengispirasikan belia Malaysia yang berada di dalam mahupun di luar negara. Teruslah membanggakan Malaysia dan berusaha untuk menggapai impian walaupun perjalanan tersebut penuh ranjau dan duri.


Remaja Lari dari Rumah: Apakah Peranan Ibu Bapa?

Untuk mendapatkan maklumat terkini, ikuti kami melalui Telegram

Masalah remaja lari dari rumah bukanlah suatu hal yang baharu. Masalah ini sememangnya wujud sejak dahulu lagi. Persepsi bahawa zaman remaja merupakan suatu tempoh yang “rumit”, bukan sahaja ada di negara kita, malah di serata dunia. Usia remaja sememangnya mencabar kerana peringkat usia ini merupakan tempoh yang dramatik dan sukar untuk dilalui.

Jika dilihat dari perspektif psikologi, masalah remaja lari dari rumah sering kali dikaitkan dengan proses kematangan otak remaja. Maka itu, tingkah laku remaja banyak dipengaruhi oleh emosi sehingga menyebabkan mereka bertindak di luar kawalan. Proses perkembangan manusia terutamanya pada peringkat remaja sangat kompleks. Tidak kira sama ada remaja lelaki atau remaja perempuan, keinginan untuk lari dari rumah sememangnya ada dalam diri setiap remaja.

Berdasarkan statistik yang dikemukakan oleh Jabatan Siasatan Jenayah Seksual, Wanita dan Kanak-Kanak, bermula pada tahun 2019 hingga 2022, kes lari dari rumah dalam kalangan remaja didapati semakin meningkat, iaitu daripada 2977 kes kepada 3589 kes. Peningkatan jumlah ini amat membimbangkan kerana masalah lari dari rumah membawa pelbagai kesan negatif seperti sumbang mahram, pelacuran, perjudian, pembuangan bayi dan masalah sosial yang lain. Masalah sosial ini memberikan impak kepada negara kerana golongan remaja merupakan golongan pemimpin pada masa hadapan. Pelibatan remaja dalam masalah sosial ini menyebabkan negara kehilangan generasi yang menjadi aset negara. Oleh itu, masalah remaja lari dari rumah seharusnya tidak dipandang ringan oleh semua pihak.

Menurut seorang ahli psikologi, Springer (2001), krisis institusi kekeluargaan merupakan antara punca utama remaja lari dari rumah. Di negara Barat, remaja yang melarikan diri dari rumah dianggap sebagai satu daripada masalah yang paling serius dalam masyarakat. Sungguhpun ibu bapa di sana mengamalkan gaya keibubapaan yang mengutamakan hak dan kebebasan anak dalam membuat keputusan namun kes remaja lari dari rumah masih lagi berlaku.

Begitu juga di Malaysia, statistik mendapati lebih daripada 170 kes remaja lari dari rumah pada tahun 2020 adalah berpunca daripada keluarga yang bermasalah. Remaja bertindak untuk lari dari rumah kerana berasa tidak gembira dan tidak selesa apabila berada di rumah. Selain itu, kebanyakan remaja ini berasa tidak bebas dan sering dikawal oleh ibu bapa. Mereka juga mula memberontak apabila ibu bapa kurang memberikan perhatian.

Remaja pada hari ini tidak lagi sama seperti remaja dahulu yang begitu taat kepada ibu bapa. Penggunaan teknologi seperti telefon pintar juga menyebabkan remaja pada hari ini tidak segan silu untuk meluahkan perasaan marah mereka dalam media sosial, malahan disokong oleh rakan yang mengalami pengalaman yang sama. Hal ini menjadikan remaja merasakan dirinya betul dan ibu bapa tidak memahami kehendak mereka.

Remaja yang lari dari rumah boleh dikategorikan kepada empat golongan seperti yang berikut:

Ibu Bapa: Suri Teladan dan Pemandu Kehidupan Remaja

Golongan remaja yang melarikan diri dari rumah bukanlah bererti mereka ialah remaja yang tidak baik tetapi mereka hanya tersilap langkah dalam percaturan kehidupan. Mereka menganggap bahawa tindakan lari dari rumah dapat melenyapkan masalah yang sedang dihadapi. Oleh hal yang demikian, ibu bapa memainkan peranan yang penting untuk memberikan tunjuk ajar yang baik kepada anak-anak. Ibu bapa perlu menjadi penyokong dan pendukung utama dalam kehidupan anak.

Walau bagaimanapun, dalam hal mendisiplinkan anak terutamanya remaja, ibu bapa perlu bersikap tegas dan konsisten dan pada masa yang sama perlu berlaku adil serta munasabah. Kejadian anak lari dari rumah ialah mimpi ngeri bagi setiap ibu bapa. Dikatakan hampir semua orang yang pernah melalui zaman remaja pernah mempunyai niat untuk lari dari rumah sekurang-kurangnya sekali seumur hidup.

Namun begitu, tidak semua remaja menurutkan keinginan tersebut. Sikap seseorang banyak dipengaruhi oleh hubungan sosial terutamanya rakan sebaya. Pengaruh rakan sebaya yang negatif menjadikan remaja bersikap mementingkan diri sendiri, sangat sensitif terhadap kritikan dan cenderung mempersoalkan pelbagai perkara. Mereka juga cenderung menguji had kebebasan mereka. Mereka akan melakukan apa-apa sahaja yang disukai dan melanggar perintah dan larangan ibu bapa. Hal ini disebabkan kerana pemikiran mereka yang masih berkembang menyebabkan tingkah laku dan emosi mereka menjadi tidak menentu. Oleh yang demikian, sangat penting untuk mewujudkan suasana harmoni dalam sesebuah keluarga kerana persekitaran keluarga yang tidak kondusif dan sentiasa berkonflik akan menyebabkan anak remaja membesar dengan keadaan yang tertekan dan bermasalah.

Remaja yang lari dari rumah sering kali membangkitkan alasan dominasi ibu bapa terhadap diri mereka. Oleh itu, lari dari rumah merupakan cara yang difikirkan terbaik untuk dirinya bagi mendapatkan autonomi tanpa memikirkan risiko yang berlaku. Oleh itu, antara langkah pencegahan yang boleh diambil termasuklah mendidik anak tentang cara untuk berhadapan dan untuk menangani sesuatu masalah. Apabila ibu bapa berusaha bersungguh-sungguh untuk memastikan anak memiliki kaedah yang betul dan pemikiran yang jelas tentang kesan daripada setiap tindakan yang diambil, mereka tidak akan mempertimbangkan lari dari rumah sebagai satu daripada jalan penyelesaian masalah. Sudah tentu, perkara ini bermula dengan membantu mereka mempelajari kemahiran menyelesaikan masalah. Ibu bapa perlu mendengar masalah anak dan membantu mereka membaiki kesilapan mereka.

Selain sokongan fizikal seperti pelukan mesra, komunikasi yang efisien juga dapat membantu seperti menyatakan perasaan kasih dan sayang serta memberikan kata-kata penghargaan kepada anak. Tindakan ibu bapa seperti ini dapat memberikan mesej dan menyedarkan anak tentang kasih sayang ibu bapa yang tiada sempadan. Bukan itu sahaja, ibu bapa haruslah sentiasa memberikan ruang kepada anak untuk meluahkan perasaan mereka dan tidak sentiasa mencari kesalahan mereka. Hal ini penting bagi memastikan anak dapat bersikap terbuka untuk membicarakan masalah yang dihadapi oleh mereka. Ibu bapa haruslah memberikan anak ruang untuk membuat keputusan sendiri dalam kehidupan.

Kepentingan keluarga yang harmoni dapat digambarkan melalui Teori Sistem Keluarga yang ditulis oleh Bowen (1972). Bowen menekankan keluarga sebagai satu unit emosi dalam hubungan kekeluargaan kerana setiap ahli saling terikat dari segi pemikiran, perasaan dan tingkah laku. Interaksi dan keseimbangan hubungan antara ibu bapa dengan anak dapat memastikan fungsi sesebuah keluarga berjalan dengan betul. Keseimbangan sistem keluarga dapat dikekalkan apabila setiap ahli keluarga mematuhi peraturan dan menjalankan tanggungjawab masing-masing.

Di samping itu, Teori Sistem Keluarga memberikan tumpuan kepada setiap peranan yang ada dalam sistem keluarga. Bowen menganggap kehidupan manusia merupakan satu sistem yang menggerakkan seseorang individu sehingga mereka menjadi seorang individu yang mempunyai emosi tersendiri, pemikiran, perasaan dan tingkah laku. Konsep sistem dalam keluarga dapat digunakan dengan meluas untuk menerangkan fungsi keluarga khususnya hal yang berkaitan dengan hubungan antara ibu bapa dengan anak.

Perkara ini menjelaskan interaksi kompleks yang berlaku dalam keluarga dan juga faktor yang mempengaruhi proses keluarga membuat keputusan dan menetapkan pencapaian matlamat tertentu (Morris, 2013). Teori Sistem Keluarga juga mencadangkan bahawa setiap ahli keluarga saling memainkan peranan dan mempunyai kaitan antara satu dengan lain. Hal ini bermakna bahawa setiap unit memberikan kesan kepada semua unit lain dalam sistem tersebut. Teori Sistem Keluarga menganggap bahawa keluarga ialah sistem yang berinteraksi dengan sistem lain dan mempunyai subsistem dalam diri mereka. Perubahan yang berlaku dalam setiap subsistem dapat menjejaskan kestabilan sistem keluarga.

Maka itu, dalam proses mendidik dan membentuk anak terutamanya pada usia kanak-kanak hinggalah ke peringkat remaja amat sinonim dengan perumpamaan “melentur buluh biarlah daripada rebungnya”. Perumpamaan ini bermaksud bahawa anak perlu dididik sejak kecil supaya bijak mengawal tingkah laku. Anak yang tidak membesar dengan persekitaran keluarga yang sihat berisiko menjerumuskan mereka ke dalam pelbagai masalah sosial, lebih-lebih lagi dengan sifat remaja yang mudah terpengaruh dengan persekitaran.

Tuntasnya, tidak mudah melewati usia remaja yang mencabar. Tingkah laku remaja ialah sebuah proses semula jadi yang perlu dilalui untuk menjadi dewasa. Dengan perkembangan teknologi tanpa sempadan, remaja pada hari ini lebih mudah terdedah dengan bahaya dan risiko. Ibu bapa perlu memberikan perhatian yang lebih seperti memantau pergaulan dan pergerakan anak. Ibu bapa perlu lebih melibatkan diri dalam aktiviti anak dan mewujudkan persekitaran rumah yang harmoni dan tenang.


Kata Pinjaman daripada Bahasa Cina

Untuk mendapatkan maklumat terkini, ikuti kami melalui Telegram

Manusia merupakan makhluk sosial yang hidup bermasyarakat. Oleh sebab itu, manusia perlu berkomunikasi dan berinteraksi dengan manusia lain untuk memenuhi keperluan hidup dan menjamin kemandiriannya. Apabila pergaulan manusia yang melibatkan ahli daripada dua komuniti bahasa berlaku, mekanisme pinjam-meminjam dan pengaruh-mempengaruhi dari segi bahasa akan berlaku. Sebagai contohnya, bahasa Inggeris banyak menerima kata pinjaman daripada pelbagai bahasa di dunia untuk melengkapkan kosa kata dan meningkatkan kewibawaannya.

Bagi bahasa Melayu, pertembungan bahasa berlaku antara masyarakat Melayu dengan pihak penjajah dan penduduk yang berasal dari negara lain sejak dahulu lagi. Hal ini meliputi bahasa Inggeris, bahasa Portugis, bahasa Belanda, bahasa Arab, bahasa Sanskrit, bahasa Cina, bahasa Tamil dan bahasa Jawa.

Dari segi kata pinjaman daripada bahasa Cina, kebanyakan kata tersebut merupakan kata nama yang berbentuk tunggal. Kata pinjman tersebut mungkin mengalami sedikit banyak perubahan dari segi bentuk, bunyi dan makna selepas dipinjam masuk ke bahasa Melayu.  Dialek utama bahasa Cina yang menjadi bahasa sumber pinjaman ialah dialek Hokkien. Hal ini berlaku mungkin kerana suku kaum Hokkien banyak terlibat dalam perniagaan, dan interaksi mereka dengan masyarakat Melayu yang sudah lama berlaku.

Kata nama pinjaman daripada bahasa Cina mencakupi pelbagai ranah kehidupan. Sila lihat contoh yang berikut:

Sesetengah kata pinjaman bahasa Cina hanya digunakan dalam bahasa basahan atau bahasa percakapan (bp). Sila lihat contoh yang berikut:

Sesetengah kata pinjaman bahasa Cina mempunyai lebih daripada satu bentuk kewujudan dalam bahasa Melayu. Sila lihat contoh yang berikut:

Walaupun kebanyakan kata pinjaman bahasa Cina merupakan kata nama, ada juga beberapa contoh kata adjektif dan kata kerja pinjaman. Sila lihat contoh yang berikut:

Selain berbentuk kata tunggal, ada sebilangan kecil kata pinjaman bahasa Cina yang berimbuhan, berganda atau bersempang. Sila lihat contoh yang berikut:

Ada kata majmuk pinjaman bahasa Cina yang ditulis sebagai kata tunggal dalam bahasa Melayu.  Contohnya ialah kuetiau, taici dan laici.  Ada kata majmuk yang hanya digunakan dalam bahasa percakapan. Contohnya ialah teh o beng yang bererti “tek kosong berais”. Ada bentuk ganda bahasa Cina yang tidak bersempang dalam bahasa Melayu. Contohnya ialah kata paupau. Ada kata pinjaman bahasa Cina yang ditulis atau sepatutnya ditulis dalam huruf besar, iaitu Topekong (nama dewa), Renminbi (nama mata wang), Tionghua (bahasa atau bangsa Cina), Tiongkok (China), dan Cap Goh Mei (pesta).

Satu hal yang menarik ialah huruf “o” digunakan dalam kata pinjaman bahasa Cina. Hal ini menghasilkan vokal berganding yang baharu atau rumus keselarasan vokal yang baharu. Sila lihat contoh yang berikut:

Rumus Keselarasan Vokal dengan Huruf “O”

Ada sesetengah kata pinjaman bahasa Cina mempunyai homonim bahasa Cina, dan ada yang mempunyai homonim bahasa Melayu. Sila lihat contoh yang berikut:

pi – sejenis kura-kura yang kecil di sungai, bulus

Homonim Kata Pinjman Bahasa Cina dengan Kata Bahasa Melayu

ciu – sejenis tikar tebal (bahasa Melayu)


Pertandingan Melukis dan Mewarna Suntik Semangat Cinta akan Bahasa Kebangsaan

Ranau – Pertandingan Melukis dan Mewarna bersempena dengan Dekad Bahasa Kebangsaan Peringkat Negeri Sabah dan Wilayah Persekutuan Labuan 2022 anjuran Dewan Bahasa dan Pustaka Cawangan Sabah telah berjaya dilaksanakan dengan kerjasama Pejabat Pendidikan Daerah Ranau pada 5 dan 6 Oktober 2022 di SMK Mat Salleh Ranau.

Antara objektif pertandingan ini termasuklah untuk memupuk perasaan bangga akan bahasa kebangsaan yang digunakan oleh semua etnik berbilang kaum terutamanya di negeri Sabah dan menyuntik semangat cinta akan bahasa kebangsaan melalui pelaksanaan pertandingan dalam sektor pendidikan.

“Cintai Bahasa Kebangsaan Kita: Berbeza Budaya, Satu Bahasa, Tunjang Perpaduan” merupakan tema pertandingan yang telah menerima 48 penyertaan daripada sembilan buah sekolah di sekitar Ranau dan Kundasang. Antara sekolah yang terlibat ialah SMK Matupang Jaya, SMK Mat Salleh, SMA Al-Irsyadiah, SMK Bundu Tuhan, SMK Ranau, SMK Ulu Sugut, SMK Agama Mohamad Ali, SMK Kemburongoh dan SMK Kundasang.

Hadiah telah disampaikan oleh Yang Berhormat Datuk Amisah Yassin, Ahli Dewan Undangan Negeri (Dilantik) kepada pemenang pada 7 Oktober 2022 dalam Majlis Penutupan dan Penyampaian Hadiah Festival Seni dan Alam (FESA) di Pentas Budaya, Pekan Kundasang.

Johan pertandingan ini telah disandang oleh pelajar dari SMK Mat Salleh, iaitu Cae Vivian Amirin yang telah membawa pulang hadiah wang bernilai RM1000.00. Naib Johan pertandingan pula dimenangi oleh Nur Aina Nabila A. Rostam dari SMA Al-Irsyadiah dengan hadiah wang bernilai RM700.00, manakala RM400.00 dimenangi oleh Dexcy Lia Suali dari SMK Mat Salleh, Ranau sebagai pemenang tempat ketiga.

Hadiah sagu hati pula dimenangi oleh Nuradibah Buluan dari SMK Ulu Sugut, Eldaa Lea Madiun dari SMK Matupang dan Tesya Kimdolly Toiming dari SMK Bundu Tuhan, yang masing-masing membawa pulang wang bernilai RM100.00. Setiap pemenang dan peserta juga diberikan sijil penyertaan.


Pemangku Raja Perlis Menerima Sembah Taklimat NCER Perlis

Untuk mendapatkan maklumat terkini, ikuti kami melalui Telegram

Pulau Pinang – Pemangku Raja Perlis, DYMM Tuanku Syed Faizuddin Putra Jamalullail berkenan berangkat menerima Sesi Sembah Taklimat berkaitan dengan perkembangan, kemajuan dan hala tuju projek strategik Pihak Berkuasa Pelaksanaan Koridor Utara (NCIA) di Perlis pada petang semalam.

Berangkat sama ialah Raja Puan Muda Perlis, DYTM Tuanku Dr. Hajah Lailatul Shahreen Akashah Khalil.

Keberangkatan tiba Baginda berdua disambut oleh pengurusan tertinggi NCIA yang terdiri daripada Ketua Eksekutif, Mohamad Haris Kader Sultan; Ketua Pegawai Operasi, Hasri A. Hasan; dan Pengarah Perkhidmatan Korporat, Zuhairi Mohmed.

Turut hadir ke program yang diadakan di Ibu Pejabat NCIA di Penang Science Park, Simpang Ampat, Pulau Pinang tersebut ialah Setiausaha Kerajaan Negeri Perlis, Datuk Yusran Shah Mohd Yusof dan Setiausaha Bahagian, Bahagian Perancang Ekonomi Negeri (BPEN) Perlis, Puteh Soraya A Rahman.

Pembangunan bersepadu di Chuping akan menjadi kunci untuk memacu pertumbuhan sosioekonomi negeri Perlis. Untuk merealisasikan impak pembangunan ini, penyelarasan dan fasilitasi oleh Kerajaan Negeri adalah penting dalam memastikan projek berimpak tinggi NCER siap dengan lancar.

Pada masa yang sama, bagi memastikan semua sasaran utama Pelan Pembangunan Strategik NCER 2021-2025 tercapai, Kerajaan Negeri dan NCIA akan bekerjasama rapat untuk memastikan pelaksanaan yang lancar.


Membudayakan Amalan Membaca dan Merujuk Kamus

Beluran – Ceramah Bersahabat dengan Kamus (BdK) Siri 3 anjuran Dewan Bahasa dan Pustaka (DBP) Cawangan Sabah telah berjaya dilaksanakan di SK Perancangan, Beluran  dengan kerjasama Persatuan Dumpas Sabah (PDS), semalam.

Siri ceramah BdK ini telah disertai oleh 145 orang murid termasuk murid prasekolah serta 6 orang guru. Turut hadir menjayakan program tersebut termasuklah Timbalan Presiden PDS, Encik Bidin Angau, Yang Dipertua PIBG SK Perancangan, Encik Rudy Eddy dan ahli jawatankuasa tertinggi PDS.

Wakil pihak sekolah, Guru Penolong Kanan Satu, Encik Nasrah Hj. Titing dalam ucapannya mengalu-alukan kehadiran pihak DBP dan PDS serta mengucapkan terima kasih kepada PDS terutamanya Presiden PDS, Encik Abdul Wahab Ghani  atas sumbangan buku terbitan DBP untuk murid-murid SK Perancangan, Beluran. Selain itu, beliau juga berharap agar pihak DBP dapat menganjurkan lebih banyak program yang seumpama ini.

Jadikan aktiviti membaca sebagai hobi untuk menambah ilmu pengetahuan.

Demikian ucapan Timbalan Presiden PDS, Encik Bidin Angau, selaras dengan program sekolah, iaitu “Satu Murid, Satu Buah Buku”. Beliau berharap agar melalui pembacaan buku terbitan DBP, murid dapat meningkatkan penguasaan bahasa kebangsaan yang betul dan berkualiti.

Dalam ceramah yang disampaikan oleh pegawai dari DBP Cawangan Sabah, Puan Julianah Kuli, beliau menggalakkan para guru dan murid menjadikan budaya membaca sebagai satu amalan di sekolah mahupun di rumah. Beliau menggalakkan agar murid-murid menjadikan kamus sebagai rujukan utama untuk mengetahui makna sesuatu perkataan semasa membaca. Beliau juga memberikan galakan kepada murid untuk bertutur menggunakan bahasa ibunda masing-masing agar sesuatu bahasa minoriti itu tidak pupus.


KPM Sentiasa Buka Peluang kepada Golongan Tercicir SPM

Banting – Pelbagai intervensi dilaksanakan oleh Kementerian Pendidikan Malaysia (KPM) bagi membantu golongan yang tercicir pada peringkat peperiksaan Sijil Pelajaran Malaysia (SPM) termasuklah dengan mengadakan sistem pengesanan untuk golongan itu dalam tempoh dua tahun.

Menurut Menteri Pendidikan, YB Fadhlina Sidek, dalam tempoh tersebut banyak intervensi boleh dilakukan bagi membantu golongan berkenaan dan bukan setakat menduduki SPM semata-mata.

“Kita ada sistem pengesanan buat golongan ini untuk dua tahun dalam radar dan sekurang-kurangnya kita boleh membuat intervensi yang pelbagai, contohnya memberikan peluang kepada mereka yang berhasrat untuk menyambung pelajaran ke tingkatan enam, selain memberikan bantuan tertentu kepada mereka,” jelas beliau.

Beliau berkata demikian selepas menghadiri Karnival Perpaduan MADANI 2023 Sempena Top 10 World’s Best School Prizes di Sekolah Kebangsaan Kanchong Darat, Banting pada hari ini.

“Program Pusat dan Latihan Teknikal dan Vokasional (TVET) juga akan dibuka dengan seluas-luasnya kepada mereka yang berminat dan pastinya kita akan bekerjasama dengan pelbagai yayasan negeri untuk memberikan bantuan,” ujar beliau lagi.

Pada masa yang sama, YB Fadhlina Sidek menyatakan bahawa kementeriannya sentiasa membuka peluang kepada mana-mana pelajar yang mahu menduduki atau mengulangi semula peperiksaan SPM.

“Kita (KPM) sentiasa bagi peluang dan menyambut baik saranan oleh Perdana Menteri, Dato’ Seri Anwar Ibrahim yang ada menyatakan soal peluang kedua, hala tuju, bimbingan dan kaunseling yang akan dibantu oleh KPM. Jika mereka (golongan tercicir SPM) memerlukan apa-apa sokongan lain, iaitu mungkin dari segi kewangan dengan merujuk kes tertentu, kita juga akan terus  membantu mereka,“ jelas beliau.


PULAPES Tingkatkan Kecemerlangan Anggota Penguat Kuasa

Untuk mendapatkan maklumat terkini, ikuti kami melalui Telegram

Menjelang beberapa hari lagi, Pusat Latihan Penguat Kuasa Selangor (PULAPES) yang terletak di Jugra, Banting, Selangor akan mengadakan Majlis Penutupan Kursus Asas Penguat Kuasa Selangor Sesi 1/2023 pada 23 Jun 2023.

Menurut Komandan Pusat Latihan Penguat Kuasa Selangor (PULAPES), Tuan Muhamad Osman, terdapat pelbagai perancangan yang strategik untuk memantapkan tadbir urus berkaitan dengan anggota dan pegawai di bawah bidang penguatkuasaan, khususnya di bawah pentadbiran Pihak Berkuasa Tempatan (PBT) di negeri ini. Menerusi Pengurusan Pejabat Setiausaha Kerajaan Negeri Selangor (SUK), PULAPES ditubuhkan pada tahun 2003.

Dengan komitmen Selangor dalam usaha merealisasikan tadbir urus yang sistematik, maka ditubuhkan pusat ini atas kolaborasi idea dan strategi pucuk kepimpinan negeri dan PULAPES berjaya ditubuhkan pada Jun 2003, yang pada ketika itu pentadbirannya diterajui oleh YAB Dato’ Sri Dr. Mohamad Khir Toyo, Menteri Besar Selangor (2000 – 2008). PULAPES dibina di tanah seluas 30 ekar berdekatan dengan Bukit Jugra, Banting, Selangor.

Kompleks PULAPES terdiri daripada sembilan buah chalet, dua dewan kuliah yang boleh memuatkan peserta sebanyak 60 orang dalam satu-satu sesi, yakni memiliki bangunan pentadbiran, bilik pusat sumber, bilik kuliah, moot court (kelas prosiding mahkamah), dataran padang kawad dan dewan utama. Setiap kursus yang dianjurkan oleh PULAPES berupaya menampung sebanyak 80 orang peserta, termasuklah tenaga pengajar. Sebanyak 12 PBT di Negeri Selangor, iaitu Majlis Bandaraya Shah Alam, Majlis Bandaraya Petaling Jaya, Majlis Bandaraya Subang Jaya, Majlis Perbandaran Ampang Jaya, Majlis Perbandaran Kajang, Majlis Perbandaran Klang, Majlis Perbandaran Selayang, Majlis Perbandaran Sepang, Majlis Perbandaran Hulu Selangor, Majlis Perbandaran Kuala Langat, Majlis Perbandaran Kuala Selangor dan Majlis Daerah Sabak Bernam, anggota-anggota bermula dari gred KP19 – KP41 menjalani kursus serta latihan mereka menerusi pusat kecemerlangan ini.

Pada dasarnya, objektif modul yang digubal oleh jawatankuasa yang dibentuk oleh SUK Selangor tertumpu kepada anggota, yakni berupaya melahirkan anggotanya yang berilmu dan sentiasa bersedia melaksanakan tanggungjawab serta amanah yang diberikan bagi mewujudkan keharmonian komuniti, khususnya pada peringkat demografi yang pesat dan canggih, seperti di kawasan bertaraf bandar raya.

Kepesatan ekonomi dalam sesebuah bandar raya mendedahkan anggota dengan pelbagai cabaran bagi menangani pelbagai isu yang wujud bagi memastikan kelancaran tadbir urus yang menyeluruh. Anggota penguat kuasa merupakan petugas barisan hadapan yang amat signifikan dengan efisiennya serta sistematik sesebuah pentadbiran PBT, khususnya dalam menyokong kecemerlangan Kumpulan Pengurusan atau Profesional bidang tadbir urus ini.

Kecemerlangan PULAPES dalam memberikan kursus dan latihan telah menarik perhatian jabatan serta agensi berkaitan untuk mengadakan jalinan kerjasama. Antara jabatan dan agensi yang turut bekerjasama dengan PULAPES, termasuklah Pejabat Tanah dan Galian Selangor (PTGS), Pejabat Daerah dan Tanah (PDT), Unit Bencana Negeri, Pejabat Keselamatan SUK, Lembaga Perumahan dan Hartanah Selangor (LPHS), Lembaga Urus Air Selangor (LUAS), Jabatan Agama Islam Selangor, Angkatan Tentera Malaysia (ATM), Rejimen 502 Askar Wataniah untuk program Angkatan Perajurit Muda Sukarela (APMS Wataniah) dan Polis Diraja Malaysia (PDRM). Selain itu, PULAPES turut menjadi pilihan jabatan atau agensi, seperti Kementerian Kesihatan Malaysia (KKM), Lembaga Pembangunan Industri Pembinaan (CIDB) dan Agensi Anti Dadah Kebangsaan (AADK) yang pernah melaksanakan program mereka di sini dengan memanfaatkan kemudahan dan fasiliti yang ada di pusat ini.

PULAPES turut mengadakan kerjasama dengan PBT dari seluruh negara dalam menjalankan latihan dan kursus kepada penguat kuasa. Antaranya, termasuklah Perbadanan Putrajaya, Majlis Bandaraya Seremban, Majlis Bandaraya Melaka Bersejarah, Majlis Perbandaran Nilai, Majlis Bandaraya Johor Bahru, Majlis Bandaraya Iskandar Puteri, Majlis Bandaraya Kuantan, Majlis Bandaraya Kuala Terengganu, Majlis Bandaraya Ipoh dan Majlis Perbandaran Alor Gajah Melaka. Anggota yang mengikuti kursus di sini akan mengikuti modul yang disediakan seperti Kursus Asas Penguat Kuasa yang merupakan kursus utama dan perlu menjalani kursus selama tiga bulan bagi pengesahan jawatan.

Di samping itu, kursus berbentuk lanjutan (advance) seperti Kursus Asas Kawad, Kursus Tempur Tanpa Senjata (TTS), Pengukuhan Perintah Am, Kursus Penataran, Kursus Jurulatih Kawad, Kursus Kawad Tongkat Pegawai, Modul Undang-undang Kecil, Kursus Tempur T-Baton, Kursus Pengendalian Senjata Api, Kursus Penyediaan Kertas Siasatan, Pemantapan Pendakwaan dan Prosiding Mahkamah serta juga Kursus Pengendalian Komunikasi Korporat, Pengurusan Tekanan dan Kursus Green Card CIDB.

Kursus komunikasi antara yang mendapat perhatian anggota yang menyertai kursus di sini kerana anggota akan diperkukuhkan dengan pemahaman serta membiasakan diri dengan bahasa arahan. Bahasa arahan dalam bidang penguatkuasaan amat penting dalam menyampaikan satu-satu maklumat berkaitan dengan pematuhan peraturan mahupun undang-undang kepada pihak umum mahupun pelanggan. Hal ini dikatakan demikian kerana anggota akan melaksanakan tugas mereka dengan memberikan penerangan dan penjelasan berkaitan dengan satu-satu undang-undang PBT kepada pelanggan.

Sekiranya ada pelanggan yang ingkar atau melanggar peraturan, anggota mempunyai kuasa untuk tegas, namun perlu menjaga adab dan bahasa serta menggunakan tutur kata yang baik. Seseorang anggota penguat kuasa perlu mengelakkan diri daripada emosi dalam melaksanakan tanggungjawab mereka atau semasa menjalankan tugas mereka. Oleh itu, seseorang anggota yang mengikuti kursus di PULAPES, pengukuhan elemen komunikasi ini amat penting dalam mereka menguasai modul lain yang dijalani di pusat ini.

Harapan Tuan Muhamad, berharap akan ada usaha yang lebih terancang bagi memastikan anggota penguat kuasa mendapat latihan serta kursus yang setaraf dengan diploma, kerana menurutnya menerusi latihan dan kursus yang sistematik akan dapat melahirkan anggota yang berilmu pengetahuan serta berwibawa dalam bidang ini. Pada masa yang sama, hala tuju kerjaya penguat kuasa juga mempunyai masa depan yang cerah sebagai kumpulan pentadbiran barisan hadapan bagi satu-satu PBT dan juga negeri.

Menurut beliau, kecanggihan serta cabaran masa ini masyarakat yang dihadapi oleh anggota penguat kuasa, perlu dipertingkatkan lagi pelbagai kursus kemahiran serta pengurusan psikologi dalam kalangan anggota. Kelak, hal tadbir urus berkaitan dengan penguatkuasaan tidak kira jabatan, agensi mahupun sektor akan dapat diperkasakan lagi dan usaha kita mewujudkan negara MADANI akan dapat direalisasikan. Anggota penguat kuasa sentiasa dalam siap siaga dan memastikan keharmonian komuniti terjamin di samping badan keselamatan yang lain.

Tuan Muhamad yang merupakan anak kelahiran Pahang Darul Makmur ini, telah memulakan kerjayanya dalam bidang tadbir urus kerajaan sejak tahun 1985 bermula di Unit Perumahan, Pejabat SUK Pahang, kemudian pada tahun 1988, beliau meneruskan khidmatnya di Perbadanan Kemajuan Negeri Pahang (PKNP), pada tahun 1989 beliau bertugas pula dengan Jabatan Perhutanan Negeri Pahang. Bermula tahun 1991 – 2005, beliau menyertai Keretapi Tanah Melayu Berhad (KTMB) dan semasa di sini beliau telah menyambung pengajiannya dalam bidang keselamatan pekerjaan yang ketika itu berpusat di Universiti Kebangsaan Malaysia dengan kerjasama National Institute of Occupational Safety and Health (NIOSH). Selain itu, beliau juga mengikuti kursus profesional dalam bidang logistik dan pengangkutan menerusi Chartered Institute of Transport atau kini disebut The Chartered Institute of Logistics and Transport (CILTM).

Tidak terhenti setakat itu, beliau melanjutkan pengajian peringkat sarjana di Universiti Selangor dalam bidang pentadbiran kerajaan tempatan dan pengurusan logistik. Pada tahun 2006, beliau telah menyertai dan menabur khidmat bakti kepada Kerajaan Negeri Selangor menerusi Pentadbiran Setiausaha Kerajaan Negeri Selangor sebagai Pegawai Tadbir di Institut Latihan Pihak Berkuasa Tempatan (ILPBT), Morib dan diberi tanggungjawab lebih besar menggalas jawatan sebagai Komandan di PULAPES pada tahun 2015 hingga sekarang. Usaha beliau dalam meningkatkan taraf pengajian serta profesional dalam bidang keselamatan pekerjaan, mengaspirasikan beliau agar satu hari PULAPES akan muncul sebagai institusi profesional bagi anggota penguat kuasa di seluruh negara.

Mengakhiri wawancara, beliau mengucapkan syabas kepada semua anggota penguat kuasa yang telah bersungguh-sungguh untuk menimba ilmu di PULAPES dan terus kekal cemerlang dalam melaksanakan amanah. Peluang mengikuti latihan-latihan seterusnya yang akan disediakan oleh PULAPES hendaklah dimanfaatkan oleh seluruh anggota penguat kuasa. Kepada anggota penguat kuasa yang baharu, terus bersedia menimba ilmu dan selamat menjalankan tugas dengan penuh dedikasi sebagaimana moto PULAPES “Berilmu, Berintegriti dan Berani”.


Pelanjutan Pendaftaran Peperiksaan SPM Tahun 2023 bagi Calon Persendirian

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) memaklumkan bahawa pendaftaran peperiksaan Sijil Pelajaran Malaysia (SPM) Tahun 2023 bagi calon persendirian telah tamat pada 16 Jun 2023 seperti dinyatakan dalam surat makluman Pelanjutan Tarikh Pendaftaran Peperiksaan Awam Tahun 2023: Sijil Pelajaran Malaysia (SPM), Sijil Pelajaran Malaysia Ulangan (SPMU) bertarikh 2 Jun 2023.

Walau bagaimanapun, selaras dengan teras keempat Nadi Keunggulan KPM yang memberikan perhatian terhadap isu keciciran pendidikan dan hasrat murni Perdana Menteri, YAb Dato’ Seri Anwar Ibrahim agar peluang kedua diberikan kepada hampir 30 000 calon SPM Tahun 2022 yang tidak hadir untuk menduduki peperiksaan SPM, KPM membuat keputusan untuk melanjutkan tarikh pendaftaran peperiksaan SPM Tahun 2023 bagi calon persendirian sehingga 30 Jun 2023 (Jumaat) pada pukul 6.00 petang.

Pendaftaran peperiksaan SPM Tahun 2023 ini dilaksanakan secara dalam talian melalui aplikasi Sistem Pengurusan Peperiksaan Atas Talian (SPPAT) di pautan sppat.moe.gov.my. Calon perlu mematuhi syarat-syarat pendaftaran yang telah ditetapkan serta perlu membuat bayaran asas dan bayaran mata pelajaran yang hendak didaftarkan.

Sementara itu, permohonan pendaftaran peperiksaan bagi calon lepasan SPM Tahun 2022 adalah dikecualikan daripada fi bayaran lewat daftar. Manakala pendaftaran peperiksaan bagi calon persendirian selain calon lepasan SPM Tahun 2022 masih tertakluk pada syarat-syarat pendaftaran sedia ada. Maklumat lanjut berkaitan pendaftaran peperiksaan SPM Tahun 2023 bagi calon persendirian boleh diperoleh daripada laman sesawang LP di pautan lp.moe.gov.my.


Pemangku Raja Perlis Berkenan Meraikan Pelajar Sekolah Menengah Kebangsaan Tuanku Lailatul Shahreen

Kangar – Pemangku Raja Perlis, Tuanku Syed Faizuddin Putra Jamalullail berkenan berangkat menyempurnakan Majlis Anugerah Kecemerlangan Kali Ke-10 Sekolah Menengah Kebangsaan Tuanku Lailatul Shahreen yang berlangsung di Dewan Syed Sirajuddin Areeb Putra.

Titah baginda, semua pihak berperanan dalam membimbing dan memberikan teladan terbaik kepada anak-anak demi melahirkan generasi masa hadapan yang bermanfaat serta berdaya saing seiring dengan keperluan industri.

Semoga generasi masa ini dapat menepati ciri-ciri modal insan bermentaliti kelas pertama dalam segala tindakan yang mempunyai kualiti diri yang tinggi dalam semua aspek dan menjadi harapan negara.

Lebih daripada 70 orang pelajar yang cemerlang dalam peperiksaan diraikan dan anugerah khas kategori guru juga diberikan kepada sebanyak 11 orang guru berdasarkan peningkatan Gred Purata Mata Pelajaran (GPMP) dalam pelbagai mata pelajaran.

Dalam perkembangan yang sama, Tuanku Pemangku Raja turut berkenan menyampaikan Anugerah Yayasan Tuanku Syed Putra kepada pelajar cemerlang, antaranya termasuklah Aina Shaza Hashini (2019), Nur Anis Najihah Aziz (2020), Muhammad Danial Zainudin (2021) dan Imanina Einani Ibrahim (2022).

Keberangkatan tiba baginda disambut oleh Timbalan Pengarah Jabatan Pendidikan Negeri Perlis Sektor Pengurusan Sekolah, Hamidi Md Saad dan Pengetua sekolah, Noorihal Muhammad.


Guru Pemangkin Pemerkasaan Bahasa Melayu di SJKC dan SJKT

Sentul – Kemenjadian murid dalam penguasaan bahasa kebangsaan yang baik merupakan keutamaan bagi warga pendidik, seiring dengan hasrat Kerajaan Perpaduan, yakni “Guru Insani Pemangkin Generasi Madani”.

Faktor pemersatuan bahasa adalah kekuatan dalam pembinaan negara bangsa yang memastikan kita berada dalam peluang, platform dan ruang yang sama.

Tiada bangsa dan tiada tamadun yang mampu berdiri teguh tanpa kekuatan bahasa. Program pemerkasaan bahasa perlu diteruskan supaya elemen dimensi bahasa Melayu itu dapat dijadikan sebagai wahana perpaduan dalam masyarakat majmuk.

Demikianlah antara ucapan Menteri Pendidikan, YB Fadhlina Sidek, ketika merasmikan Program Pemerkasaan Bahasa Melayu Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) Wilayah Persekutuan Kuala Lumpur dan Selangor di Pusat Konvensyen HGH pada petang ini.

Menurut beliau, pembangunan set minda yang mampan adalah penting bagi membolehkan mereka melaksanakan tugas sebagai pendidik dengan profesional dan berkesan.

Pembangunan set minda yang kreatif mampu mendorong dan memotivasikan guru untuk mempertingkatkan ilmu pengetahuan dan kemahiran bagi menyampaikan pengajaran dan pembelajaran mata pelajaran bahasa Melayu dengan lebih berkesan.

Sementara itu, beliau berkongsi bahawa tahap penguasaan bahasa Melayu dalam kalangan murid di SJKC dan SJKT semakin meningkat apabila keputusan Sijil Pelajaran Malaysia (SPM) baru-baru ini menunjukkan prestasi cukup cemerlang dalam penguasaan bahasa Melayu.

Mengulas lanjut, program anjuran Majlis Bahasa Cina ini merupakan hubungan kerjasama dengan Jabatan Pendidikan Wilayah Persekutuan Kuala Lumpur (JPWPKL) dan Jabatan Pendidikan Selangor (JPNS).

Program ini turut mendapat sokongan padu daripada rakan strategik yang terdiri daripada Bahgian Pembangunan Kurikulum Kementerian Pendidikan Malaysia, Dewan Bahasa dan Pustaka serta Tamil Foundation Malaysia.

Menurut Pengerusi Majlis Bahasa Cina Malaysia (MCLC), Datuk Eddie Heng, program ini melibatkan sebanyak 200 orang guru daripada 57 buah sekolah di Wilayah Persekutuan Kuala Lumpur dan 40 buah sekolah di dua Pejabat Pendidikan Daerah (PPD) di Selangor (PPD Petaling Utama dan PPD Petaling Perdana).

Dalam ucapannya, MCLC bersama-sama rakan sinergi giat mempromosikan pelbagai aktiviti dan pelajaran berlandaskan bahasa Melayu, seperti bengkel dan sesi libat urus di peringkat daerah dan negeri, serta pembangunan kapasiti guru bahasa Melayu di sekolah, khususnya SJKC dan SJKT.

Mengakhiri ucapan, dengan bengkel dan sesi libat urus yang diadakan selama dua hari ini, YB Fadhlina Sidek yakin bahawa program ini dapat memberikan suntikan semangat kepada para guru untuk mempertingkatkan keberkesanan pengajaran dan pembelajaran, khususnya mata pelajaran bahasa Melayu di sekolah.


Pelajar Sertai Program Akreditasi Renang dan Keselamatan di dalam Air

Untuk mendapatkan maklumat terkini, ikuti kami melalui Telegram

Sungai Petani – Sebanyak 352 orang, pelajar sekolah rendah dan menengah di Kedah menyertai Program Akreditasi Renang dan Keselamatan di dalam Air berlangsung di Kelab Sungai Petani, Kedah semalam anjuran Kelab Aquatik Sungai Petani dengan kerjasama Jabatan Belia dan Sukan (JBS) negeri Kedah dan Jabatan Pendidikan Negeri (JPN) Kedah.

Timbalan Menteri Belia dan Sukan, YB Adam Adli Abd. Halim ketika merasmikan program itu berkata, ilmu berkaitan renang perlu dipelajari.

Terdapat pelbagai risiko mungkin berlaku, termasuklah lemas, namun ilmu renang itu boleh dilengkapi dengan menyertai program dan pertandingan hingga ke peringkat antarabangsa.

Katanya, langkah diambil kelab melalui jurulatihnya, M. Karunamurthy bagi memberikan bimbingan dan tunjuk ajar mengenai teknik renang kepada pelajar sekolah, begitu baik dan wajar diperluaskan.

Presiden Kelab Akuatik Sungai Petani, YBrs Dr. Sritharan Rao berkata, Karunamurthy memiliki ijazah dalam Pendidikan Jasmani Kesihatan dan Lesen Kejurulatihan Kebangsaan Kelas B dari Institut Sukan Negara serta Diploma dalam Pengurusan Sukan dari Majlis Olimpik Malaysia.

“Dia juga sedang merangka program pembangunan renang berkonsep Athlete Development Support Pathway untuk perenang dari pelbagai peringkat umur dan diharap semua 352 pelajar itu juga memperoleh kejayaan terbaik nanti.“

Katanya, terdapat pelbagai kejayaan bakal diperoleh apabila kelab mempunyai pool of swimmers hingga boleh menceriakan Persatuan Renang Amatur Kedah dan Majlis Sukan Negeri Kedah untuk membuat “Talent ID”.

Sritharan berkata, peserta program nanti layak ambil bahagian kejohanan renang anjuran MSSK, MSSM, SUKIPT dan SUKMA.

“Bagaimanapun, kelab bercadang untuk menjalankan Kelas Renang Kasih Sayang percuma bagi golongan B40 dan anak-anak dari rumah yatim piatu di sekitar Kuala Muda. Kita mulakan dengan pengambilan 30 pelajar dengan 15 sesi kelas. Bila tamat diberikan sijil akreditasi“

Turut hadir bersama-sama dalam program ini ialah Ahli Parlimen Sungai Petani, YB Dr. Mohammed Taufik Johari, Timbalan Ketua Pengarah, Bahagian Pembangunan Belia, Jabatan Belia dan Sukan Negara Dr. Zainah Shariff, Pegawai Pendidikan Daerah Kuala Muda, Ishak Zulkifli, Pengarah Majlis Sukan Negeri Kedah Zulzuraidy Othman, Timbalan Pengarah Jabatan Belia dan Sukan Negeri Kedah, Mohammad Suhaimi Md Saad, Penolong Pengarah Pembangunan Murid JPN Kedah, Muhammad Yazir Md. Rodzi, Pegawai Belia dan Sukan Daerah Kuala Muda, Kamarol Azlan Abdull Hamid, Pengerusi Kelab Sungai Petani, Jagjit Singh Bains dan Timbalan President Persatuan Renang Amatur Kedah, Lim Kean Aun.


Dewan Siswa: 35 Tahun Menjadi Bahan Rujukan Majalah Dalam Kelas

Kuala Lumpur – Majalah Dewan Siswa yang menjadi bahan rujukan dalam program Majalah Dalam Kelas (MDK) sejak tahun 1988 telah menjadi bahan rujukan dalam pengajaran dan pembelajaran (PdP) di dalam kelas yang memaparkan pelbagai cakupan ilmu dan isu semasa, sama ada dalam bidang kreatif atau bukan kreatif.

Oleh itu, bersempena dengan Sambutan Ulang Tahun DBP Ke-67, Dewan Bahasa dan Pustaka (DBP) melalui Bahagian Majalah telah mengadakan program Majalah Dalam Kelas (MDK) Dewan Siswa bertempat di Balai Seminar Tun Hamdan Sheikh Tahir, Wisma DBP pada pagi tadi.

Penyertaan yang melibatkan sebanyak 214 orang murid dan 25 orang guru pembimbing dari 15 buah sekolah di sekitar Kuala Lumpur tersebut telah mendapat kerjasama daripada Jabatan Pendidikan Wilayah Persekutuan Kuala Lumpur (JPWKL) dan merupakan jumlah pelibatan berskala besar yang pernah dianjurkan oleh pihak DBP.

Menurut Pengarah Jabatan Penerbitan DBP, Puan Fauzilahyatun Mustafa, majalah terbitan DBP berupaya meningkatkan kecekapan berbahasa dan ketepatan berkomunikasi dalam kalangan murid. Melalui pembacaan dan penganjuran program MDK, para guru dapat mendidik murid agar menjadikan bahasa Melayu sebagai saluran pengungkapan buah fikiran dan ilmu pengetahuan yang berkesan, betul dan indah.

Usaha penganjuran program MDK dapat mengasah bakat dan potensi diri murid dalam bidang penulisan kreatif dan diskriptif.

Mengulas dengan lebih lanjut, Puan Fauzilahyatun Mustafa turut mengharapkan agar program MDK dan pemasyarakatan majalah dalam kalangan warga sekolah terutamanya murid, berupaya melahirkan bakat baharu yang dapat menyumbang terhadap aktiviti pengkaryaan.

“Kita turut mengharapkan agar pada suatu hari nanti akan lahir tokoh penulis prolifik tanah air yang akan mewarnai dunia pengkaryaan dan membangunkan ketamadunan bangsa,” ujar beliau.

Pada sesi MDK yang diadakan pada pagi ini, murid dan guru turut berpeluang untuk mengetahui dengan lebih lanjut berkaitan dengan peluang berkarya bersama-sama majalah Dewan Siswa seperti ruangan “Puisi Siswa, “Cerpen Siswa” dan “Minda Remaja.”

Menurut Editor Dewan Siswa, pelibatan dalam kalangan murid untuk berkarya bersama-sama Dewan Siswa amat digalakkan terutamanya perkara yang melibatkan isu semasa, namun terdapat perkara yang harus dielakkan, iaitu tidak menghasilkan karya yang mempunyai unsur perkauman, keagamaan atau isu sensitiviti yang menyentuh mana-mana pihak.

Selain taklimat berkaitan dengan majalah Dewan Siswa, murid turut berpeluang  menyertai aktiviti dalam kumpulan yang meliputi aktiviti “Menukarkan Rencana kepada Pantun”, “Meneruskan Cerpen” dan “Kuiz Menara Belon”.

Turut hadir dalam Majlis Perasmian Program Majalah Dalam Kelas (MDK) Dewan Siswa pada pagi tadi ialah Pengarah Jabatan Dasar dan Penyelidikan, Tuan Haji Razali Che Mat; Ketua Editor Bahagian Majalah, Dr. Rosmani Omar dan editor dari Dewan Bahasa dan Pustaka.


Program Kesusasteraan Kanak-kanak Buka Tirai Sambutan Ulang Tahun DBP Ke-67

Untuk mendapatkan maklumat terkini, ikuti kami melalui Telegram

Kuala Lumpur – Sambutan Ulang Tahun Dewan Bahasa dan Pustaka (DBP) Ke-67 membuka tirainya pada hari ini dengan beberapa aktiviti pengembangan kesusasteraan kanak-kanak yang berlangsung di Anjung DBP dan Atrium Wisma DBP.

Antara aktiviti yang dianjurkan termasuklah pertandingan memperagakan pakaian beragam dan melafazkan pantun, pertandingan bercerita serta pertandingan mewarna yang melibatkan penyertaan murid prasekolah, tahap satu dan tahap dua sekolah rendah.

“Satu daripada komponen sastera ialah puisi lama, iaitu pantun. Oleh itu, pertandingan yang diadakan ini bertepatan dengan fungsi DBP yang bertanggungjawab menjaga dan melestarikan sastera kebangsaan,” ujar Encik Armin Azhari Saleh, Ketua Editor Bahagian Buku Kanak-Kanak dan Remaja DBP.

Menyentuh tentang matlamat dan falsafah DBP yang ditubuhkan sejak lebih enam dekad yang lalu, antara peranan DBP yang tercatat dalam Akta DBP (semakan tahun 1978, pindaan dan peluasan 1995) termasuklah memperkaya dan menggalakkan penggunaan bahasa Melayu serta memperkembang bakat sastera dalam bahasa kebangsaan.

Selain bertujuan untuk memberikan pendedahan dan galakan kepada kanak-kanak untuk memperkasakan bahasa kebangsaan, program yang dianjurkan juga mengasah kemahiran berbahasa kanak-kanak.

“Kemahiran berbahasa boleh dicapai apabila kanak-kanak dapat menguasai kaedah mendengar, melihat dan bertutur, maka pertandingan yang diadakan pada hari ini menerapkan tiga elemen penting tersebut,”  ujar Puan Filzah Ibrahim dari Bahagian Pengembangan Kesusasteraan Kanak-kanak DBP.

Sementara itu, Puan Julie dari Petaling Jaya, Selangor yang hadir untuk mengiringi anaknya dalam Pertandingan Mewarna pula berkata bahawa pertandingan seperti ini dapat memberikan peluang kepada kanak-kanak untuk berdaya saing dan memberikan fokus terhadap sesuatu tugasan dalam masa yang ditetapkan di samping memberikan keseronokan dalam proses pembelajaran.

“Syabas diucapkan kepada pihak DBP atas pelaksanaan program yang menyantuni kanak-kanak ini dan selamat menyambut Hari Ulang Tahun DBP yang ke-67!” ujar beliau.


Kamus Jambatan Ilmu

Ranau – Ceramah Bersahabat dengan Kamus (BdK) siri yang ke-12 dan ke-13 telah berjaya dilaksanakan di SMK Mat Salleh, Ranau pada 5 dan 6 Oktober 2022. Ceramah tersebut telah disampaikan oleh Puan Julianah Kuli, Ketua Unit Pembinaan Bahasa dan Sastera, Dewan Bahasa dan Pustaka (DBP) Cawangan Sabah. Siri ceramah ini diadakan bersempena dengan Festival Seni dan Alam (FESA) dengan tema “Alam dilestari, Seni Dijiwai” di Kundasang, Sabah.

Kedua-dua siri ceramah BdK ini mendapat sambutan yang begitu menggalakkan, iaitu disertai oleh 120 orang pelajar tingkatan satu hingga tingkatan enam. Selain pelajar dari SMK Mat Salleh Ranau, ceramah ini turut disertai oleh pelajar dari sekolah SMK Bundu Tuhan, SMA Al-Irsyadiah, SMK Ranau dan SMK Ulu Sugut.

Ceramah ini bertujuan untuk memberikan pendedahan kepada para pelajar tentang fungsi kamus, cara menggunakan kamus dengan betul, dan memberikan maklumat bahawa DBP menerbitkan pelbagai kamus ekabahasa, kamus dwibahasa, kamus istilah dan kamus bahasa sukuan Sabah, sekali gus membantu meningkatkan jualan kamus DBP, terutamanya kamus terbaharu terbitan DBP, iaitu Kamus Dewan Perdana yang autentik.


DBP Memerlukan Keberanian Baharu

Kuala Lumpur – “Kemanakah kita hendak pergi dalam perjalanan kita bagi mendepani cabaran peradaban masa depan? Begitulah persoalan yang dilontarkan oleh mantan Ketua Pengarah Dewan Bahasa dan Pustaka (1994 – 2004), Dato’ Abdul Aziz Deraman (Dato’ A. Aziz Deraman) yang juga merupakan Presiden Pertubuhan Peradaban Melayu Malaysia Kelantan (PERADABAN) pada awal bicara semasa berlangsungnya “Wacana Mendepani Cabaran Peradaban Masa Depan” yang diadakan pada petang ini bersempena dengan Sambutan Ulang Tahun DBP Ke-67.

Dalam sesi tersebut, beliau menyatakan bahawa DBP memerlukan keberanian baharu jika mahu terus kekal relevan sebagai gedung ilmu yang mempunyai sejarahnya yang tersendiri dalam bidang bahasa, sastera, persuratan, kebudayaan dan peradaban Melayu. Menurut beliau, DBP harus berkongsi misi dan visinya dalam bentuk idea baharu dan tidak boleh berada di persimpangan dalam usaha memartabatkan bahasa kebangsaan di negara ini.

“Persuratan Melayu itu sendiri membawa rakyat untuk membina fikrah dan jati diri dalam tradisi keilmuan dalam tamadun Melayu” demikian tegas beliau. Tambah beliau, bahasa Melayu tidak terhad pada soal linguistik sahaja kerana sesuatu bahasa itu perlu terus maju ke hadapan agar mampu menjadi bahasa yang berimpak tinggi kerana zaman kini telah berubah.

Dalam wacana tersebut juga, beliau menyifatkan setiap orang mempunyai ruang dan peluang untuk mengangkat diri mereka sebagai pemikir atau dalam konteks Islam sering disebut sebagai berilmu dan beramal. “Keperluan untuk kita menyatukan satu bahasa di negara ini sebagai bahasa yang standard mampu mengisi kelompangan sedia ada,” Oleh itu, beliau menyarankan karyawan DBP supaya mengumpulkan dan mengutip segala pengalaman ketika bertugas dengan menjunjung amanah agar negara mampu berdiri teguh sebagai negara bangsa yang kekal utuh biarpun negara ini dihuni oleh pelbagai kaum.

“Yang paling penting, citra atau cabang yang membentuk peradaban manusia ialah bahasa dan sastera,” jelas beliau.

Demikianlah antara inti pati penting yang dilontarkan oleh Dato’ A. Aziz Deraman, sepanjang sesi wacana itu berlangsung. Beliau turut menyarankan agar karyawan DBP terus berkarya walaupun memiliki tahap pendidikan yang tinggi. Beliau menyeru agar karyawan DBP terus membudayakan amalan menulis walau dalam apa-apa jua keadaan kerana menulis akan mengukuhkan kedudukan seseorang itu dan menjadikan mereka lebih berilmu dan disegani.

Sementara itu, beliau turut menyifatkan bahasa sebagai nilai wahana yang tidak ternilai dan mampu berkembang untuk memenuhi tuntutan peradaban manusia.

Wacana anjuran Bahagian Promosi dan Pengiktirafan ini dipengerusikan oleh Encik Rusdi Abd. Rahman. Turut hadir dalam majlis tersebut ialah YBhg. Puan Fauzilahyatun Mustafa, Pengarah Penerbitan DBP; YBrs. Dr. Rosmani Omar, Ketua Editor Bahagian Majalah; ketua-ketua bahagian serta karyawan DBP.


Program Seronoknya Membaca Tanam Rasa Bangga Berbahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – Program Seronoknya Membaca merupakan kegiatan memupuk, mempersegar dan memperkasakan bahasa Melayu melalui pengucapan, pengkaryaan atau persembahan dalam usaha menanamkan rasa bangga berbahasa Melayu dalam kalangan murid sekolah.

Bersempena dengan Sambutan Ulang Tahun Dewan Bahasa dan Pustaka (DBP) ke-67, Bahagian Pengembangan Kesusasteraan Kanak-kanak dan Remaja (BPSKR) dengan kerjasama Bahagian Buku Kanak-kanak dan Remaja melaksanakan Program Seronoknya Membaca yang melibatkan 75 orang murid sekolah rendah dan prasekolah.

Pelaksanaan program ini dapat memberikan pendedahan kepada murid tentang aspek mempelajari bahasa Melayu secara amali di luar bilik darjah melalui pendekatan yang menarik dan menghiburkan.

Sehubungan dengan itu, tiga buah pertandingan telah dilaksanakan, iaitu Petandingan Mewarna (Tahap Satu), Pertandingan Bercerita (Tahap Satu dan Dua) dan Pertandingan Aksi dan Pantun Si Cilik pada 21 Jun 2023 di Wisma DBP, Kuala Lumpur.

Tiga pemenang utama bagi setiap pertandingan masing-masing membawa pulang hadiah wang tunai sebanyak RM300.00, RM200.00 dan RM100.00, manakala tiga pemenang hadiah sagu hati pula membawa pulang hadiah wang tunai sebanyak RM50.00 setiap seorang.

Yang berikut merupakan senarai pemenang bagi ketiga-tiga acara yang dipertandingkan:

Tempat pertama: Nur Syasya Farzana Rosshaidi
Tempat kedua: Goh Hong Yu
Tempat ketiga: Yasmin Eryna Yau

Pemenang sagu hati:
1. Varshini Thanaraja
2. Arissa Nur Iman Asma Azuwan
3. Muhammad Hanis Aryan Mohd Hanis Zhariff

Tempat pertama: Chuah Jing Heng
Tempat kedua: Muhammad Iman Zafran Mohammad Irzzat Reza
Tempat ketiga: Luxmie Mathialagan

Pemenang sagu hati:
1. Wardah Soffiyah Mohd Saufi
2. Amira Nur Sofia Mohd. Zaim
3. Nur Marissa Khayla Mohd Zaidi

Tempat pertama: Ng Zhi Xun
Tempat kedua: Izz An-Nisa’ Mohd Khairuddin
Tempat ketiga: Nur Durrani Zulaiqha Mohd Afiq

Pemenang sagu hati:
1. Tan Chu Han
2. Irin Zandra Jazmine binti Eruwan
3. Zara Afina binti Mohd Ahadan

Tempat pertama: Muhammad Amir Zafran Mohd Zaim
Tempat kedua: Auni Nur Rifhan Mohhd Firdaus
Tempat ketiga: Aisar Anaqi Muhammad Fariz

Pemenang Sagu Hati:
1. Mohd Adib Rizqi Sabri
2. Aisyah Aafiyah Muhamad Faizzul
3. Nur Khayra Adelia Mohd Khairul Haisyam

Hadiah pertandingan telah disampaikan oleh Ketua Bahagian Pengembangan Bahasa Kebangsaan Pelbagai Kaum DBP, YBrs. Dr. Azizul Ismail kepada para pemenang dalam Majlis Penyampaian Hadiah di penghujung program.

Barisan juri pertandingan yang terlibat terdiri daripada pegawai perancang bahasa dan pereka DBP, iaitu Puan Nelawati Ngadul, Puan Ana Suhana Zainuddin, Encik ‘Azimin Daud, Puan Siti Noorisa Abd Khlil, Puan Fansurina Ramli, Puan Etty Zalita Zakaria dan Puan Aini Abd. Hamid.


Tempat Ibadat Bukan Gelanggang Politik – Ketua Polis Kedah

Untuk mendapatkan maklumat terkini, ikuti kami melalui Telegram

Kulim – Pilihan Raya Negeri (PRN), termasuklah di Kedah akan berlaku tidak lama lagi dengan melibatkan sebanyak 1 585 690 orang pengundi.

Ketua Polis Kedah, Datuk Fisol Salleh berkata, soal keselamatan dan ketenteraman awam perlu diberi keutamaan sebelum PRN itu berlangsung.

Imam masjid, pengerusi kuil, pemimpin badan bukan kerajaan (Pertubuhan Bukan Kerajaan) perlu tahu tanggungjawab masing-masing dan tidak menjadikan tempat ibadat sebagai gelanggang berpolitik.

Beliau berkata demikian ketika hadir ke Program Community Engagement Bersama Ketua Polis Kedah yang berlangsung di Kulim Golf & County Resort Jalan Hospital Kulim semalam.

Dalam program tersebut, sebanyak 150 orang terdiri daripada imam masjid, pengerusi kuil dan NGO hadir ke Program Community Engagement bagi menyuarakan isu semasa kepada pihak berkuasa.

Selain itu, semua pihak perlu berhati-hati dalam percakapan mahupun perbuatan tanpa menyentuh 3R, iaitu agama (religion), bangsa (race) dan raja (royalty).

Pengerusi Pegawai Imam-imam Masjid Daerah Kulim (PPMK), Hamdam Abdul Rahman berkata, penerangan diberikan itu, termasuklah soal bagi pencegahan jenayah dan membanteras dadah boleh dijadikan panduan.

Pengerusi Yayasan Pencegahan Jenayah Malaysia (MCPE) daerah Kulim, S. Pannirselvam pula berkata, kehidupan masyarakat pasti dapat hidup dalam keadaan aman dan tenteram jika semua pihak tidak bertindak melampau akan tingkah laku masing-masing.


Pelajar Sekolah Antarabangsa Sahut Cabaran Baca Berita DBP

Kota Kinabalu – Bersempena dengan sambutan Ulang Tahun DBP Ke-67, Dewan Bahasa dan Pustaka (DBP) Cawangan Sabah telah menganjurkan Pertandingan Cabaran Baca Berita berkonsepkan “Jom ke DBP” melibatkan penyertaan daripada pelajar Sekolah Antarabangsa di sekitar Kota Kinabalu, Sabah. Cabaran Baca Berita ini berkonsepkan pertandingan membaca berita dalam bahasa Melayu secara individu berdasarkan berita yang diterbitkan dalam JendelaDBP.

Pertandingan yang julung kali diadakan ini bertujuan untuk menggalakkan penggunaan bahasa Melayu yang baik dan betul dalam kalangan pelajar di samping dapat mencungkil bakat dalam bidang pengacaraan dan kewartawanan. Program ini juga secara tidak langsung dapat memartabatkan Bahasa Melayu sebagai Bahasa kebangsaan negara.

Berpandukan Pelan Strategik DBP 2021-2025, iaitu menambah bilangan khalayak dalam kegiatan kebahasaan dan persuratan Melayu, DBP Cawangan Sabah akan terus menggiatkan aktiviti seperti ini agar bahasa Melayu terus mekar bukan sahaja di dalam negara malah di peringkat antarabangsa, khasnya di negara serumpun.

Antara cabaran yang dihadapi oleh masyarakat pada hari ini adalah untuk membezakan antara berita yang benar dengan yang palsu. Oleh hal yang demikian, program seperti ini perlulah disusun secara sistematik dan diperluas kepada segenap lapisan masyarakat di seluruh negara. Program ini akan diadakan secara berterusan dan dilaksanakan dengan penuh kesungguhan oleh DBP Cawangan Sabah untuk melahirkan masyarakat yang berilmu pengetahuan serta peka dengan isu semasa. Perkara ini akan menjadi pemangkin dan tonggak kepada pembentukan masyarakat Malaysia MADANI.

Cabaran Baca Berita pada kali ini disertai oleh 20 orang pelajar dari Sekolah Indonesia Kota Kinabalu, Sabah, dan majlis penyampaian hadiah telah disempurnakan oleh, Encik Rusdi Awang, Timbalan Pengarah I, DBP Cawangan Sabah. Sebanyak enam orang peserta telah dinobatkan sebagai pemenang peringkat akhir Pertandingan Cabaran Baca Berita tersebut, iaitu tempat pertama dimenangi oleh Muajiza Revania Arsanti, tempat kedua dimenangi oleh Ina, tempat ketiga dimenangi oleh Delima Zamrud dan tiga hadiah sagu hati dimenangi oleh, Helena Bengan Ola, Lusia Emilia Gunut dan Sylvia Patodingan.


Guna Bahasa dengan Tepat agar Bahasa Kebangsaan Terpelihara

Kota Kinabalu – Bahasa slanga yang digunakan oleh generasi muda pada hari ini janganlah dibiasakan dan perlulah sentiasa dibetulkan dengan menggunakan bahasa yang tepat agar bahasa kebangsaan terpelihara.

“Biasakan yang betul dan betulkan yang biasa dengan sentiasa merujuk kamus,” ungkap Puan Juliana Kuli, Ketua Unit Pembinaan Bahasa dan Sastera Dewan Bahasa dan Pustaka (DBP) Cawangan Sabah.

Beliau berkata sedemikian dalam sesi ceramah Bersahabat dengan Kamus (BdK) bersama-sama murid Sekolah Menengah Kebangsaan (SMK) Badin.

Program BdK ini diadakan serentak dengan Program Majalah Dalam Kelas (MDK) dan dilaksanakan pada 19 Jun 2023 di Sudut Penulis, DBP Cawangan Sabah bersempena dengan Sambutan Ulang Tahun DBP ke-67.

Sebanyak 30 orang murid dan dua orang guru dari SMK Badin serta 30 orang murid dan tiga orang guru dari Sekolah Kebangsaan (SK) Unggun Menggatal terlibat dalam program ini.

Melalui Program MDK, murid SK Unggun Menggatal bukan sahaja diberi pengetahuan tentang keseronokan membaca majalah, bahkan mereka turut diberi galakan untuk menunjukkan bakat berkarya.

Di samping itu, mereka juga dibawa mengelilingi premis DBP dan diberi penerangan tentang aktiviti kebahasaan dan kesusasteraan Melayu yang dilakukan oleh DBP sebagai pendedahan awal dalam kalangan murid sekolah rendah.

Program disempurnakan dengan sesi penyampaian cenderamata oleh Timbalan Pengarah I, Encik Rusdi Awang bagi Program MDK dan Timbalan Pengarah II, Puan Jennitah Nordin bagi Program BdK.


Anak Bangsa Membangun Potensi, Membina Masa Depan – Pemangku Raja Perlis

Untuk mendapatkan maklumat terkini, ikuti kami melalui Telegram

Guar Nangka – Pemangku Raja Perlis, DYTM Tuanku Syed Faizuddin Putra Jamalullail berkenan berangkat meninjau Program Madani Anak Bangsa ‘Membangun Potensi, Membina Masa Depan anjuran Kolej Universiti Antarabangsa MAIWP (UCMI) bersama Kementerian Pendidikan Malaysia melalui Jabatan Pendidikan Negeri Perlis yang diadakan di Sekolah Menengah Kebangsaan Guar Nangka baru-baru ini

Usaha yang bersepadu perlu dilakukan oleh semua lapisan komuniti agar dapat menyumbang kepada kecemerlangan anak-anak. Bagi melahirkan generasi muda pada abad ini, pelbagai usaha perlu diusahakan untuk menjadikan mereka sebagai peneroka ilmu dan bukan sekadar pengikut sahaja.

Sesungguhnya murid-murid pada hari ini merupakan pewaris yang bakal mendukung impian dan harapan negeri dan juga negara satu hari nanti.

Titah baginda, nilai moral dan akhlak yang baik merupakan elemen penting dalam memupuk generasi kini. Senario ini dikatakan demikian dapat membantu murid untuk tidak terjebak dengan permasalahan sosial.

Ibu bapa juga perlulah menjadi suri teladan terbaik kepada anak-anak di rumah.

Program selama dua hari tersebut dilaksanakan dengan kerjasama pihak sekolah dan PIBGnya, Faizuddin Centre Of Educational Excellence (FCoEE) yang bernaung di bawah Majlis Agama Islam dan Adat Istiadat Melayu Perlis (MAIPs), TAWFEQ (Tabung Amanah Wakaf, Endowment dan Infaq) UCMI dan juga Tuanku Lailatul Shahreen Centre Of Children’s Industry and Livelihood (CCMI) UCMI.

Antara aktiviti yang dilaksanakan, termasuklah 5 Bengkel Percuma, Pameran Pendidikan, Temuduga Terbuka, Pemeriksaan Kesihatan Percuma, Kenduri Komuniti dan juga ‘Tour De Faculty’.

Pada hari pertama program, para pelajar Tingkatan 4 dan 5 daripada 20 buah sekolah  di Perlis turut hadir mendapat input dan informasi terkini mengenai peluang bagi melanjutkan pelajaran peringkat pengajian tinggi dalam pelbagai program yang ditawarkan di UCMI.


PULAPES Tingkatkan Kemahiran 46 Penguat Kuasa Negeri Selangor

Jugra – Pusat Latihan Penguat Kuasa Selangor (PULAPES) telah melaksanakan Kursus Asas Penguat Kuasa Selangor Siri 1/2023 yang melibatkan sebanyak 46 orang pegawai dan anggota Pihak Berkuasa Tempatan (PBT) serta agensi penguatkuasaan lain di Selangor.

Dalam ucapan perasmian Majlis Perbarisan Tamat Latihan, Ketua Penolong Setiausaha (Modal Insan) pada pagi tadi, Tuan Mohd Muqsidi [email protected] mengucapkan tahniah kepada peserta atas komitmen dan berharap agar mereka dapat memberikan pucuk kepimpinan terbaik, seterusnya menuju arah masa depan yang lebih efisien dalam memberikan perkhidmatan terhadap masyarakat.

Kita perlu bersikap profesional dan jangan culas dalam melaksanakan tugas kerana segala tindak-tanduk kita akan diperhatikan oleh masyarakat sekeliling. Setiap perlakuan kita melambangkan imej sebuah jabatan atau agensi kerajaan.

“Sebagai penguat kuasa, adalah menjadi tanggungjawab kita untuk menggalas tanggungjawab yang besar. Jalankannya dengan penuh integriti di mana-mana pun kita berada. Lakukannya dengan segenap hati.”

Demikianlah kata Tuan Mohd Muqsidi semasa menyampaikan amanat daripada Setiausaha Kerajaan Negeri Selangor, Dato’ Haji Haris Kasim.

Menurut Komandan PULAPES, Tuan Muhammad Osman, kursus ini merupakan satu bentuk latihan dan kemahiran untuk menekankan kekentalan jati diri, kekuatan fizikal dan rohani penguat kuasa berjiwa tegas, berdisiplin, berhemah, bertanggungjawab dan berintegriti.

Ketika diwawancara oleh sidang editor Dewan Masyarakat, Tuan Muhammad berkata,

Tugas penguat kuasa adalah mencabar dan memerlukan ketahanan mental dan fizikal yang tinggi, terutamanya dalam menangani isu dan persepsi orang ramai yang mengharapkan perkhidmatan berkualiti.

Mengulas lanjut, Tuan Muhammad berkongsi bahawa penubuhan PULAPES sejak tahun 2003 diwujudkan atas dasar merealisasikan Selangor Maju 2005, melalui pendekatan kursus dengan pelbagai modul seperti pengetahuan asas undang-undang, tatacara kerja dalam penguatkuasaan, menguji ketahanan fizikal dan kawad, serta sahsiah diri dalam khidmat masyarakat.

“Alhamdulillah, atas komitmen semua, PULAPES berjaya melaksanakan modul yang bersesuaian dan menjalankan latihan asas. Selain itu, kita juga turut menyediakan kursus lanjutan dengan kerjasama beberapa pihak,” ujar beliau.

Menerusi perkhidmatannya selama 37 tahun, Tuan Muhammad berkata bahawa tanggungjawab penguat kuasa adalah untuk memastikan undang-undang yang diperuntukkan oleh agensi dan PBT dilaksanakan dan dipatuhi bagi mencapai matlamat komuniti setempat.


UiTM Cawangan Perlis Tingkatkan Budaya Inovasi dan Perniagaan Usahawan Mahasiswa melalui KLiKS

Untuk mendapatkan maklumat terkini, ikuti kami melalui Telegram

Arau – Karnival Lestari Inovasi dan Keusahawanan Siswa (KLiKS) 2023 telah berlangsung dengan jayanya selama tiga hari bermula dari 20 hingga 22 Jun 2023 bermula dari pukul 8.00 pagi hingga pukul 11.00 malam.

Karnival yang buat julung-julung kali diadakan ini merupakan program kerjasama antara Fakulti Pengurusan dan Perniagaan, Malaysian Academy of SME & ‘Eb ntrepreneurship Development (MASMED) dengan Bahagian Hal Ehwal Pelajar, UiTM Cawangan Perlis.

Penganjuran karnival seperti ini dilihat dapat memperkasakan peranan dan sumbangan UiTM Cawangan Perlis kepada masyarakat setempat selain membantu meningkatkan hubungan antara universiti dengan agensi kerajaan.

Selain itu, karnival tersebut juga dapat membuka peluang perniagaan kepada masyarakat setempat melalui aktiviti jualan serta mempromosikan bidang kesenian dan pelancongan di negeri Perlis.

KLIKS 2023 menawarkan pengisian yang menarik seperti program bual bicara keusahawanan; program personal grooming; demonstrasi masakan dan memanah; pameran dari pelbagai agensi seperti Polis Diraja Malaysia (PDRM), Jabatan Pengangkutan Jalan (JPJ), Chin Hin dan Kumpulan Wang Simpanan Pekerja (KWSP).

Pada masa yang sama, turut dijalankan serentak sesi pembentangan idea pelan perniagaan (Business Pitching) oleh usahawan pelajar, iaitu mereka berpeluang untuk mendapatkan khidmat nasihat juri yang pakar dalam bidang inovasi perniagaan.

Program tersebut dirasmikan oleh YBhg. Profesor Ts. Dr. Mohd Azlan Mohd Ishak, Timbalan Rektor Bahagian Hal Ehwal Akademik yang hadir bagi mewakili Rektor UiTM Cawangan Perlis. Turut hadir ialah wakil agensi seperti PDRM, JPJ, AADK, Kraftangan Malaysia, KWSP, Hospital Tuanku Fauziah, Hospital Sultanah Bahiyah, AIA dan Bank Rakyat.

Karnival yang mendapat penajaan daripada AIA, Lotus MFZ, Bangsawan Distribution Sdn. Bhd. dan RH Rimbawan Trading ini mencatatkan lebih 6000 penyertaan serta pelibatan dalam kalangan warga kampus, wakil agensi dan masyarakat setempat.


Konsep G.R.E.A.T. Tingkatkan Imej dan Tahap Perkhidmatan Awam

Arau – Penjawat awam perlu menerapkan konsep “The G.R.E.A.T. Civil Service“ dalam amalan pekerjaan seharian bagi meningkatkan imej dan tahap perkhidmatan awam di Malaysia.

Akronim G.R.E.A.T. ini diketengahkan oleh Ketua Setiausaha Negara, Tan Sri Mohd Zuki Ali yang bermaksud tadbir urus baik (Good governance); bertanggungjawab (Responsible); ihsan (Empathy); kebertanggungjawaban (Accountable); dan fokus pada maklumat (Tenacity of purpose).

Kecekapan penjawat awam bukan sahaja penting dalam pentadbiran sesebuah negeri atau negara, malah menjadi tulang belakang dan kayu pengukur dalam keberkesanan pengurusan terutamanya di Perlis.

Demikian titah Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail selepas berkenan berangkat menerima kunjungan sembah mengadap dan taklimat bersama-sama Setiausaha Kerajaan Negeri Perlis yang baharu, Datuk Yusran Shah Mohd Yusof di Galeri Diraja, Arau baru-baru ini.

Baginda juga menzahirkan keyakinan bahawa penjawat awam di Perlis telah memberikan yang terbaik dan akan terus berusaha keras dalam melunaskan tanggungjawab serta amanah yang diberikan dengan sebaiknya.

Turut hadir, Timbalan Komander Rejimen 504 Askar Wataniah (R504AW), Leftenan Kolonel Lasahi Laiji; Setiausaha Kehormat Yayasan Tuanku Syed Putra (YTSP) Perlis, Datuk Johari Mohd Darus; dan Ketua Pegawai Eksekutif Majlis Agama Islam dan Adat Istiadat Melayu Perlis (MAIPs) yang menyampaikan taklimat tentang fungsi organisasi, peranan dan hala tuju organisasi masing-masing.

Tuanku Pemangku Raja Perlis yang juga merupakan Komander R504AW, Pengerusi YTSP Perlis dan Yang Dipertua MAIPs turut berkenan mengurniakan watikah pelantikan kepada Setiausaha Kerajaan Negeri Perlis yang dilantik sebagai Ahli Lembaga YTSP Perlis dan juga Ahli Majlis MAIPs. Beliau juga bakal menjadi Pengerusi Jawatankuasa Pendukung Askar Wataniah (JAKPAW) Negeri.

Sebagai Setiausaha Kerajaan Negeri Perlis, Datuk Yusran Shah mampu membantu untuk memacu organisasi terbabit dalam mengurus tadbir kebajikan dan pembangunan negeri ini dengan lebih mampan.


Universiti Utara Malaysia Tersenarai dalam 100 Universiti Terbaik Asia

Untuk mendapatkan maklumat terkini, ikuti kami melalui Telegram

Alor Setar – Universiti Utara Malaysia (UUM) tersenarai dalam kelompok 100 universiti terbaik Asia dalam senarai yang dikeluarkan oleh Times Higher Education (THE) Asia University Rankings 2023.

Dalam tempoh tiga tahun, iaitu sejak tahun 2021 hingga tahun 2023, UUM telah berjaya membuat lonjakan 56 anak tangga sehingga berjaya berada dalam kelompok 100 universiti terbaik di Asia. Pada tahun ini, UUM berada di kedudukan ke-99, berbanding dengan kedudukan ke-148 pada tahun 2022 dan kedudukan ke-155 pada tahun 2021.

UUM turut berkongsi kedudukan dengan tiga lagi universiti dari luar negara, iaitu Universiti Jazan, Arab Saudi, Universiti Perniagaan dan Ekonomi Antarabangsa, China, dan Universiti Cankaya, Turkiye.

Naib Canselor UUM, YBrs. Prof. Dr. Mohd Fo’ad Sakdan berkata,

Lonjakan sehingga 56 anak tangga ini adalah hasil usaha dan komitmen daripada warga UUM sendiri yang bersama-sama ingin menjadikan universiti ini sebagai Universiti Pengurusan Terkemuka Dunia dan menjayakan Pelan Strategik UUM.

Kedudukan UUM dalam senarai 100 universiti terbaik Asia juga membolehkan universiti ini bergerak jauh ke hadapan bagi meluaskan lagi jaringan pada peringkat nasional dan antarabangsa.

Terdahulu, Kelab Media Elit Kedah (KMEK) turut membuat kunjungan hormat ke UUM yang diketuai oleh presidennya, Adie Suri Zulkeffli.

Menurutnya lagi, kejayaan ini pastinya tidak mampu dicapai tanpa sokongan padu daripada Kementerian Pendidikan Tinggi (KPT) yang memberikan sokongan kepada UUM untuk terus merealisasikan visi dan misi UUM.

Lonjakan besar UUM ini telah didorong oleh peningkatan dalam impak sitasi khususnya. Times Higher Education (THE) Asia University Rankings yang dikeluarkan secara tahunan menyaksikan sebanyak 669 universiti seluruh Asia disenaraikan bagi penarafan bagi tahun 2023.


GEBARA Jalin Kerjasama Kebahasaan dan Kesusasteraan

Subang Jaya – Program Gegar Bahasa dan Sastera (GEBARA) bersempena dengan Dekad Bahasa Kebangsaan Sektor Swasta/Syarikat Berkaitan Kerajaan (GLC) telah dilaksanakan dengan meriahnya oleh Dewan Bahasa dan Pustaka (DBP) melalui Bahagian Peristilahan dan Leksikologi dengan kerjasama Universiti Taylor’s Subang pada baru-baru ini.

Program yang melibatkan dua kegiatan utama, iaitu Ekplorasi Bahasa Jiwa Bangsa dan Gema Bahasa Jiwa Bangsa ini telah berlangsung di Taylors University Subang Jaya dan dihadiri oleh para peserta dalam kalangan pelajar, pensyarah dan staf universiti serta staf daripada sektor swasta dan GLC.

Program yang memfokuskan kegiatan kebahasaan dan kesusasteraan seperti ini mula diadakan sejak awal tahun 1960-an melalui program Minggu Bahasa Kebangsaan, kemudian diteruskan pada tahun-tahun yang berikutnya dengan nama Gerakan Cintailah Bahasa Kita, Gerakan Bahasa Kebangsaan Sektor Swasta, Bulan Bahasa dan Sastera Negara, Bulan Bahasa Kebangsaan dan kini dikenali dengan nama Dekad Bahasa Kebangsaan.

Pengarah Jabatan Pembinaan Bahasa dan Sastera DBP, iaitu Puan Fauzilahyatun Mustafa dalam ucapannya berkata,

Objektif utama program GEBARA ini adalah untuk mengukuhkan jalinan kerjasama antara DBP dengan pihak swasta dan Syarikat Berkaitan Kerajaan dalam acara kebahasaan dan kesusasteraan serta menerapkan kecintaan dan kemegahan terhadap bahasa kebangsaan. Program ini turut memberi ruang dan peluang kepada generasi muda untuk menyerlahkan bakat masing-masing, khususnya dalam bidang bahasa dan sastera.

Pada sebelah pagi diadakan Pertandingan Eksplorasi Bahasa Jiwa Bangsa. Program yang berkonsepkan jejak bahasa ini berjaya menarik penyertaan lapan pasukan yang bertanding, iaitu PETRONAS, Kraftangan Malaysia, Lembaga Tabung Angkatan Tentera Malaysia, Keretapi Tanah Melayu Berhad (KTMB), UMW Corporation Sdn. Bhd. dan pasukan tuan rumah, Universiti Taylors.

Dalam pertandingan ini, kumpulan Ahh Ghisau daripada Kraftangan Malaysia mengungguli persaingan, manakala kumpulan “Lestari” daripada Petronas di tempat kedua dan kumpulan Kita Menang daripada KTMB di tempat ketiga. Hadiah sagu hati pula dimenangi oleh kumpulan Lipan Besi (KTMB), kumpulan Teratai daripada Taylors University dan kumpulan Adikara daripada UMW Corporation Sdn. Bhd.

Pada sebelah petang pula diadakan program Gema Bahasa Jiwa Bangsa yang berkonsepkan persembahan kesenian dan kebudayaan. Program ini menampilkan Sasterawan Negara ke-15, iaitu YBhg. Dato’ Rahman Shaari, yang mempersembahkan puisi artistik yang berjudul “Dialog”, “Diam”, “Apa Ditakutkan kepada Malam” dan “Aku Hanya Mahu ke Seberang”.

Peserta lain yang terlibat ialah juara Pertandingan Puisi Kebangsaan, Norzailani Mohd Nuzi dan Mohd Aqi Mohd Azmi. Program ini turut dimeriahkan dengan persembahan pantun, nyanyian lagu dan dendangan syair.

Kumpulan SUBARI pula tampil dengan persembahan sketsa yang bertajuk “Bahasaku di Mercu” manakala penyanyi daripada PETRONAS, Ummu Nadiah Suhaimi menggamatkan suasana dengan menyanyikan lagu “Kurik Kundi”. Program gema bahasa ini diakhiri dengan persembahan lagu puisi yang bertajuk “Mencari Isteri” oleh penyanyi popular, Abot.

Sementara itu, menurut Puan Norshahila Mohamad Razak, iaitu Ketua Program Pusat Bahasa dan Pengajian Liberal semasa berucap mewakili Universiti Taylor’s menyatakan bahawa universiti ini merupakan universiti swasta yang menyediakan Modul Bahasa Melayu Komunikasi kepada pelajar antarabangsa di peringkat diploma dan ijazah sarjana muda, manakala pelajar tempatan yang tidak mengambil subjek Bahasa Melayu di peringkat Sijil Pelajaran Malaysia (SPM) perlu mengikuti Modul Bahasa Kebangsaan A, dan wajib lulus modul ini untuk membolehkan mereka bergraduasi.

Bahasa Melayu tidak banyak digunakan di sini kerana pelajar menggunakan bahasa Inggeris sebagai bahasa utama dalam komunikasi dan pengajian. Namun begitu, kami lebih bernasib baik kerana penggunaan bahasa Melayu dalam program dan penyelidikan disokong oleh Prof. Dr. Anindita Dasgupta, Ketua Pusat Pengajian dan Sastera Liberal, Universiti Taylor’s, walaupun beliau berasal dari India.


Inisiatif Bangkitkan Kembali Golongan Asnaf dan B40

Untuk mendapatkan maklumat terkini, ikuti kami melalui Telegram

Sungai Petani – Pemangku Raja Perlis, DYMM Tuanku Syed Faizuddin Putra Jamalullail menitahkan bahawa baginda percaya setiap masalah ada penyelesaiannya dan tiada yang mustahil jika kita terus berusaha dan tidak berputus asa. Oleh itu, inisiatif untuk membangunkan kembali golongan yang terjejas seperti asnaf dan B40 khususnya akibat COVID-19 amatlah dititikberatkan.

Perlu kita ingat bahawa setiap suatu perkara perlu diselesaikan daripada akarnya. Maka dengan itu, sebelum golongan asnaf ini dibimbing, pembangunan untuk menambah kepakaran kepada para guru kaunselor di seluruh negeri Perlis ini perlu dijayakan.

Tujuannya adalah supaya kaunselor dapat lebih mendekati dan menyelami isi hati dan konflik dalam kalangan asnaf.

Sesungguhnya, sokongan yang jitu dan padu perlu untuk menambah keyakinan kepada golongan asnaf dan B40 ini supaya mara ke hadapan dan berusaha untuk mengubah nasib mereka ke arah yang lebih baik dan bermakna.

Demikian titah baginda ketika berkenan berangkat menyempurnakan majlis penutupan Bengkel Pembangunan Insan Terpilih Madani di Dewan Kota Melaka, Park Avenue Hotel, Sungai Petani, baru-baru ini.

Keberangkatan tiba baginda dan Raja Puan Muda Perlis DYTM Tuanku Dr. Hajah Lailatul Shahreen Akashah Khalil disambut oleh Pengerusi Faizuddin Centre Of Educational Excellence (FCoEE), Datuk Prof. Emeritus. Dr. Kamarudin Hussin; Timbalan Pengarah Pendidikan Negeri Perlis Sektor Pembangunan Murid, Che Rasaidi Che Yob dan Timbalan Pengarah Pusat Pembangunan & Perkhidmatan Pelajar, Universiti Malaysia Perlis (UniMAP), Dr. Farah Farhana Zainal.

Bengkel tersebut dianjurkan oleh Faizuddin Centre of Educational Excellence dengan kerjasama Jabatan Pendidikan Negeri Perlis dan UniMAP.

Menurut Dr. Kamarudin, antara inisiatif untuk mengubah kehidupan keluarga asnaf ke arah hidup yang lebih baik adalah melalui cetusan idea untuk memperhebat guru kaunseling khususnya di negeri Perlis. Jelas beliau lagi, “Setiap permasalahan perlu diselesaikan dari akarnya dan Bengkel Pembangunan Insan Terpilih Madani ini diadakan untuk memperkasakan guru kaunseling demi merubah kehidupan keluarga asnaf di Perlis“.

Program ini turut bermatlamat untuk mengukuhkan kumpulan terlatih pembangunan insan melalui gabungan pelajar dan guru kaunseling yang dilihat mempunyai potensi kuat dalam menangani isu kekeluargaan dalam keterjaminan pendidikan terutama keluarga asnaf dan B40.

Program ini akan melalui tiga fasa, iaitu  fasa 1 “Bengkel Pembangunan Insan Terpilih Madani“ yang melibatkan guru kaunseling di Perlis. Manakala fasa 2 pula ialah “Bengkel Intensif Pembangunan Insan Terpilih Madani“ yang melibatkan sebanyak 50 orang Ketua Pemangkin Pembangunan Insan Terpilih (KPPIM), 200 orang pelajar sekolah dan universiti Rakan Pemangkin Pembangunan Insan Terpilih Madani (RPPIM).

Seterusnya, fasa 3, iaitu yang terakhir ialah “Bengkel Pembangunan Insan Terpilih“ yang akan mempraktikkan modul “turun padang“, iaitu peserta program akan menjadi Ketua Pemangkin Pembangunan Insan Terpilih yang seterusnya akan membimbing Rakan Pemangkin Pembangunan Insan Terpilih MADANI yang terdiri daripada pelajar sekolah dan universiti.